title
stringlengths 22
123
| content
stringlengths 76
2.65k
⌀ |
|---|---|
ab-khushii-hai-na-koii-dard-rulaane-vaalaa-nida-fazli-ghazals |
ab ḳhushī hai na koī dard rulāne vaalā
ham ne apnā liyā har rañg zamāne vaalā
ek be-chehra sī ummīd hai chehra chehra
jis taraf dekhiye aane ko hai aane vaalā
us ko ruḳhsat to kiyā thā mujhe ma.alūm na thā
saarā ghar le gayā ghar chhoḌ ke jaane vaalā
duur ke chāñd ko DhūñDo na kisī āñchal meñ
ye ujālā nahīñ āñgan meñ samāne vaalā
ik musāfir ke safar jaisī hai sab kī duniyā
koī jaldī meñ koī der se jaane vaalā |
insaan-hain-haivaan-yahaan-bhii-hai-vahaan-bhii-nida-fazli-ghazals |
insān meñ haivān yahāñ bhī hai vahāñ bhī
allāh nigahbān yahāñ bhī hai vahāñ bhī
ḳhūñ-ḳhvār darindoñ ke faqat naam alag haiñ
har shahr bayābān yahāñ bhī hai vahāñ bhī
hindū bhī sukūñ se hai musalmāñ bhī sukūñ se
insān pareshān yahāñ bhī hai vahāñ bhī
rahmān kī rahmat ho ki bhagvān kī mūrat
har khel kā maidān yahāñ bhī hai vahāñ bhī
uThtā hai dil-o-jāñ se dhuāñ donoñ taraf hī
ye 'mīr' kā dīvān yahāñ bhī hai vahāñ bhī |
us-ke-dushman-hain-bahut-aadmii-achchhaa-hogaa-nida-fazli-ghazals |
us ke dushman haiñ bahut aadmī achchhā hogā
vo bhī merī hī tarah shahr meñ tanhā hogā
itnā sach bol ki hoñToñ kā tabassum na bujhe
raushnī ḳhatm na kar aage añdherā hogā
pyaas jis nahr se Takrā.ī vo banjar niklī
jis ko pīchhe kahīñ chhoḌ aa.e vo dariyā hogā
mire baare meñ koī raa.e to hogī us kī
us ne mujh ko bhī kabhī toḌ ke dekhā hogā
ek mahfil meñ ka.ī mahfileñ hotī haiñ sharīk
jis ko bhī paas se dekhoge akelā hogā |
har-ek-baat-ko-chup-chaap-kyuun-sunaa-jaae-nida-fazli-ghazals |
har ek baat ko chup-chāp kyuuñ sunā jaa.e
kabhī to hausla kar ke nahīñ kahā jaa.e
tumhārā ghar bhī isī shahr ke hisār meñ hai
lagī hai aag kahāñ kyuuñ pata kiyā jaa.e
judā hai hiir se rāñjhā ka.ī zamānoñ se
na.e sire se kahānī ko phir likhā jaa.e
kahā gayā hai sitāroñ ko chhūnā mushkil hai
ye kitnā sach hai kabhī tajraba kiyā jaa.e
kitābeñ yuuñ to bahut sī haiñ mere baare meñ
kabhī akele meñ ḳhud ko bhī paḌh liyā jaa.e |
tanhaa-tanhaa-dukh-jhelenge-mahfil-mahfil-gaaenge-nida-fazli-ghazals |
tanhā tanhā dukh jheleñge mahfil mahfil gā.eñge
jab tak aañsū paas raheñge tab tak giit sunā.eñge
tum jo socho vo tum jaano ham to apnī kahte haiñ
der na karnā ghar aane meñ varna ghar kho jā.eñge
bachchoñ ke chhoTe hāthoñ ko chāñd sitāre chhūne do
chaar kitābeñ paḌh kar ye bhī ham jaise ho jā.eñge
achchhī sūrat vaale saare patthar-dil hoñ mumkin hai
ham to us din raa.e deñge jis din dhokā khā.eñge
kin rāhoñ se safar hai āsāñ kaun sā rasta mushkil hai
ham bhī jab thak kar baiTheñge auroñ ko samjhā.eñge |
mohabbat-men-vafaadaarii-se-bachiye-nida-fazli-ghazals |
mohabbat meñ vafādārī se bachiye
jahāñ tak ho adākārī se bachiye
har ik sūrat bhalī lagtī hai kuchh din
lahū kī sho.abada-kārī se bachiye
sharāfat ādamiyat dard-mandī
baḌe shahroñ meñ bīmārī se bachiye
zarūrī kyā har ik mahfil meñ baiTheñ
takalluf kī ravā-dārī se bachiye
binā pairoñ ke sar chalte nahīñ haiñ
buzurgoñ kī samajhdārī se bachiye |
har-ek-ghar-men-diyaa-bhii-jale-anaaj-bhii-ho-nida-fazli-ghazals |
har ek ghar meñ diyā bhī jale anaaj bhī ho
agar na ho kahīñ aisā to ehtijāj bhī ho
rahegī va.adoñ meñ kab tak asiir ḳhush-hālī
har ek baar hī kal kyuuñ kabhī to aaj bhī ho
na karte shor-sharāba to aur kyā karte
tumhāre shahr meñ kuchh aur kām-kāj bhī ho
hukūmatoñ ko badalnā to kuchh muhāl nahīñ
hukūmateñ jo badaltā hai vo samāj bhī ho
badal rahe haiñ ka.ī aadmī darindoñ meñ
maraz purānā hai is kā nayā ilaaj bhī ho
akele ġham se na.ī shā.irī nahīñ hotī
zabān-e-'mīr' meñ 'ġhālib' kā imtizāj bhī ho |
man-bai-raagii-tan-anuuraagii-qadam-qadam-dushvaarii-hai-nida-fazli-ghazals |
man bai-rāgī tan anūrāgī qadam qadam dushvārī hai
jīvan jiinā sahl na jaano bahut baḌī fankārī hai
auroñ jaise ho kar bhī ham bā-izzat haiñ bastī meñ
kuchh logoñ kā sīdhā-pan hai kuchh apnī ayyārī hai
jab jab mausam jhūmā ham ne kapḌe phāḌe shor kiyā
har mausam shā.ista rahnā korī duniyā-dārī hai
aib nahīñ hai is meñ koī lāl-parī na phūl-kalī
ye mat pūchho vo achchhā hai yā achchhī nādārī hai
jo chehra dekhā vo toḌā nagar nagar vīrān kiye
pahle auroñ se nā-ḳhush the ab ḳhud se be-zārī hai |
har-taraf-har-jagah-be-shumaar-aadmii-nida-fazli-ghazals |
har taraf har jagah be-shumār aadmī
phir bhī tanhā.iyoñ kā shikār aadmī
sub.h se shaam tak bojh Dhotā huā
apnī hī laash kā ḳhud mazār aadmī
har taraf bhāgte dauḌte rāste
har taraf aadmī kā shikār aadmī
roz jiitā huā roz martā huā
har na.e din nayā intizār aadmī
ghar kī dahlīz se gehūñ ke khet tak
chaltā phirtā koī kārobār aadmī
zindagī kā muqaddar safar-dar-safar
āḳhirī saañs tak be-qarār aadmī |
munh-kii-baat-sune-har-koii-dil-ke-dard-ko-jaane-kaun-nida-fazli-ghazals |
muñh kī baat sune har koī dil ke dard ko jaane kaun
āvāzoñ ke bāzāroñ meñ ḳhāmoshī pahchāne kaun
sadiyoñ sadiyoñ vahī tamāsha rasta rasta lambī khoj
lekin jab ham mil jaate haiñ kho jaatā hai jaane kaun
vo merī parchhā.īñ hai yā maiñ us kā ā.īna huuñ
mere hī ghar meñ rahtā hai mujh jaisā hī jaane kaun
jaane kyā kyā bol rahā thā sarhad pyaar kitābeñ ḳhuun
kal merī nīndoñ meñ chhup kar jaag rahā thā jaane kaun
kiran kiran alsātā sūraj palak palak khultī nīndeñ
dhīme dhīme bikhar rahā hai zarra zarra jaane kaun |
har-ghadii-khud-se-ulajhnaa-hai-muqaddar-meraa-nida-fazli-ghazals |
har ghaḌī ḳhud se ulajhnā hai muqaddar merā
maiñ hī kashtī huuñ mujhī meñ hai samundar merā
kis se pūchhūñ ki kahāñ gum huuñ ka.ī barsoñ se
har jagah DhūñDhtā phirtā hai mujhe ghar merā
ek se ho ga.e mausamoñ ke chehre saare
merī āñkhoñ se kahīñ kho gayā manzar merā
muddateñ biit ga.iiñ ḳhvāb suhānā dekhe
jāgtā rahtā hai har niiñd meñ bistar merā
aa.ina dekh ke niklā thā maiñ ghar se bāhar
aaj tak haath meñ mahfūz hai patthar merā |
dhuup-men-niklo-ghataaon-men-nahaa-kar-dekho-nida-fazli-ghazals |
dhuup meñ niklo ghaTāoñ meñ nahā kar dekho
zindagī kyā hai kitāboñ ko haTā kar dekho
sirf āñkhoñ se hī duniyā nahīñ dekhī jaatī
dil kī dhaḌkan ko bhī bīnā.ī banā kar dekho
pattharoñ meñ bhī zabāñ hotī hai dil hote haiñ
apne ghar ke dar-o-dīvār sajā kar dekho
vo sitāra hai chamakne do yūñhī āñkhoñ meñ
kyā zarūrī hai use jism banā kar dekho
fāsla nazroñ kā dhoka bhī to ho saktā hai
vo mile yā na mile haath baḌhā kar dekho |
besan-kii-saundhii-rotii-par-khattii-chatnii-jaisii-maan-nida-fazli-ghazals |
besan kī sauñdhī roTī par khaTTī chaTnī jaisī maañ
yaad aatī hai! chaukā bāsan chimTā phuknī jaisī maañ
baañs kī kharrī khaaT ke uupar har aahaT par kaan dhare
aadhī soī aadhī jaagī thakī do-pahrī jaisī maañ
chiḌiyoñ kī chahkār meñ gūñje rādhā mohan alī alī
murġhe kī āvāz se bajtī ghar kī kunDī jaisī maañ
biivī beTī bahan paḌosan thoḌī thoḌī sī sab meñ
din bhar ik rassī ke uupar chaltī naTnī jaisī maañ
baañT ke apnā chehra māthā āñkheñ jaane kahāñ ga.ī
phaTe purāne ik album meñ chanchal laḌkī jaisī maañ |
duniyaa-jise-kahte-hain-jaaduu-kaa-khilaunaa-hai-nida-fazli-ghazals |
duniyā jise kahte haiñ jaadū kā khilaunā hai
mil jaa.e to miTTī hai kho jaa.e to sonā hai
achchhā sā koī mausam tanhā sā koī aalam
har vaqt kā ronā to be-kār kā ronā hai
barsāt kā bādal to dīvāna hai kyā jaane
kis raah se bachnā hai kis chhat ko bhigonā hai
ye vaqt jo terā hai ye vaqt jo merā hai
har gaam pe pahrā hai phir bhī ise khonā hai
ġham ho ki ḳhushī donoñ kuchh duur ke sāthī haiñ
phir rasta hī rasta hai hañsnā hai na ronā hai
āvāra-mizājī ne phailā diyā āñgan ko
ākāsh kī chādar hai dhartī kā bichhaunā hai |
us-ko-kho-dene-kaa-ehsaas-to-kam-baaqii-hai-nida-fazli-ghazals |
us ko kho dene kā ehsās to kam baaqī hai
jo huā vo na huā hotā ye ġham baaqī hai
ab na vo chhat hai na vo ziina na añgūr kī bel
sirf ik us ko bhulāne kī qasam baaqī hai
maiñ ne pūchhā thā sabab peḌ ke gir jaane kā
uTh ke maalī ne kahā us kī qalam baaqī hai
jañg ke faisle maidāñ meñ kahāñ hote haiñ
jab talak hāfize baaqī haiñ alam baaqī hai
thak ke girtā hai hiran sirf shikārī ke liye
jism ghāyal hai magar āñkhoñ meñ ram baaqī hai |
jab-se-qariib-ho-ke-chale-zindagii-se-ham-nida-fazli-ghazals |
jab se qarīb ho ke chale zindagī se ham
ḳhud apne aa.ine ko lage ajnabī se ham
kuchh duur chal ke rāste sab ek se lage
milne ga.e kisī se mil aa.e kisī se ham
achchhe bure ke farq ne bastī ujaaḌ dī
majbūr ho ke milne lage har kisī se ham
shā.ista mahfiloñ kī fazāoñ meñ zahr thā
zinda bache haiñ zehn kī āvārgī se ham
achchhī bhalī thī duniyā guzāre ke vāste
uljhe hue haiñ apnī hī ḳhud-āgahī se ham
jañgal meñ duur tak koī dushman na koī dost
mānūs ho chale haiñ magar bamba.ī se ham |
kabhii-kisii-ko-mukammal-jahaan-nahiin-miltaa-nida-fazli-ghazals |
kabhī kisī ko mukammal jahāñ nahīñ miltā
kahīñ zamīn kahīñ āsmāñ nahīñ miltā
tamām shahr meñ aisā nahīñ ḳhulūs na ho
jahāñ umiid ho is kī vahāñ nahīñ miltā
kahāñ charāġh jalā.eñ kahāñ gulāb rakheñ
chhateñ to miltī haiñ lekin makāñ nahīñ miltā
ye kyā azaab hai sab apne aap meñ gum haiñ
zabāñ milī hai magar ham-zabāñ nahīñ miltā
charāġh jalte hī bīnā.ī bujhne lagtī hai
ḳhud apne ghar meñ hī ghar kā nishāñ nahīñ miltā |
ghar-se-nikle-to-ho-sochaa-bhii-kidhar-jaaoge-nida-fazli-ghazals |
ghar se nikle to ho sochā bhī kidhar jāoge
har taraf tez havā.eñ haiñ bikhar jāoge
itnā āsāñ nahīñ lafzoñ pe bharosā karnā
ghar kī dahlīz pukāregī jidhar jāoge
shaam hote hī simaT jā.eñge saare raste
bahte dariyā se jahāñ hoge Thahar jāoge
har na.e shahr meñ kuchh rāteñ kaḌī hotī haiñ
chhat se dīvāreñ judā hoñgī to Dar jāoge
pahle har chiiz nazar aa.egī be-ma.anī sī
aur phir apnī hī nazroñ se utar jāoge |
kath-putlii-hai-yaa-jiivan-hai-jiite-jaao-socho-mat-nida-fazli-ghazals |
kaTh-putlī hai yā jīvan hai jiite jaao socho mat
soch se hī saarī uljhan hai jiite jaao socho mat
likhā huā kirdār kahānī meñ hī chaltā phirtā hai
kabhī hai duurī kabhī milan hai jiite jaao socho mat
naach sako to nācho jab thak jaao to ārām karo
TeḌhā kyuuñ ghar kā āñgan hai jiite jaao socho mat
har maz.hab kā ek hī kahnā jaisā mālik rakkhe rahnā
jab tak sāñsoñ kā bandhan hai jiite jaao socho mat
ghuum rahe haiñ bāzāroñ meñ sarmāyoñ ke ātish-dān
kis bhaTTī meñ kaun īñdhan hai jiite jaao socho mat |
safar-men-dhuup-to-hogii-jo-chal-sako-to-chalo-nida-fazli-ghazals |
safar meñ dhuup to hogī jo chal sako to chalo
sabhī haiñ bhiiḌ meñ tum bhī nikal sako to chalo
kisī ke vāste rāheñ kahāñ badaltī haiñ
tum apne aap ko ḳhud hī badal sako to chalo
yahāñ kisī ko koī rāsta nahīñ detā
mujhe girā ke agar tum sambhal sako to chalo
kahīñ nahīñ koī sūraj dhuāñ dhuāñ hai fazā
ḳhud apne aap se bāhar nikal sako to chalo
yahī hai zindagī kuchh ḳhvāb chand ummīdeñ
inhīñ khilaunoñ se tum bhī bahal sako to chalo |
kuchh-tabiiat-hii-milii-thii-aisii-chain-se-jiine-kii-suurat-na-huii-nida-fazli-ghazals |
kuchh tabī.at hī milī thī aisī chain se jiine kī sūrat na huī
jis ko chāhā use apnā na sake jo milā us se mohabbat na huī
jis se jab tak mile dil hī se mile dil jo badlā to fasāna badlā
rasm-e-duniyā ko nibhāne ke liye ham se rishtoñ kī tijārat na huī
duur se thā vo ka.ī chehroñ meñ paas se koī bhī vaisā na lagā
bevafā.ī bhī usī kā thā chalan phir kisī se ye shikāyat na huī
chhoḌ kar ghar ko kahīñ jaane se ghar meñ rahne kī ibādat thī baḌī
jhuuT mash.hūr huā raajā kā sach kī sansār meñ shohrat na huī
vaqt rūThā rahā bachche kī tarah raah meñ koī khilaunā na milā
dostī kī to nibhā.ī na ga.ī dushmanī meñ bhī adāvat na huī |
girjaa-men-mandiron-men-azaanon-men-bat-gayaa-nida-fazli-ghazals |
girjā meñ mandiroñ meñ azānoñ meñ baT gayā
hote hī sub.h aadmī ḳhānoñ meñ baT gayā
ik ishq naam kā jo parinda ḳhalā meñ thā
utrā jo shahr meñ to dukānoñ meñ baT gayā
pahle talāshā khet phir dariyā kī khoj kī
baaqī kā vaqt gehūñ ke dānoñ meñ baT gayā
jab tak thā āsmān meñ sūraj sabhī kā thā
phir yuuñ huā vo chand makānoñ meñ baT gayā
haiñ taak meñ shikārī nishāna haiñ bastiyāñ
aalam tamām chand machānoñ meñ baT gayā
ḳhabroñ ne kī musavvarī ḳhabreñ ġhazal banīñ
zinda lahū to tiir kamānoñ meñ baT gayā |
dil-men-na-ho-jurat-to-mohabbat-nahiin-miltii-nida-fazli-ghazals |
dil meñ na ho jur.at to mohabbat nahīñ miltī
ḳhairāt meñ itnī baḌī daulat nahīñ miltī
kuchh log yūñhī shahr meñ ham se bhī ḳhafā haiñ
har ek se apnī bhī tabī.at nahīñ miltī
dekhā hai jise maiñ ne koī aur thā shāyad
vo kaun thā jis se tirī sūrat nahīñ miltī
hañste hue chehroñ se hai bāzār kī zīnat
rone kī yahāñ vaise bhī fursat nahīñ miltī
niklā karo ye sham.a liye ghar se bhī bāhar
kamre meñ sajāne ko musībat nahīñ miltī |
aanii-jaanii-har-mohabbat-hai-chalo-yuun-hii-sahii-nida-fazli-ghazals |
aanī jaanī har mohabbat hai chalo yuuñ hī sahī
jab talak hai ḳhūb-sūrat hai chalo yuuñ hī sahī
ham kahāñ ke devtā haiñ bevafā vo haiñ to kyā
ghar meñ koī ghar kī zīnat hai chalo yuuñ hī sahī
vo nahīñ to koī to hogā kahīñ us kī tarah
jism meñ jab tak harārat hai chalo yuuñ hī sahī
maile ho jaate haiñ rishte bhī libāsoñ kī tarah
dostī har din kī mehnat hai chalo yuuñ hī sahī
bhuul thī apnī farishta aadmī meñ DhūñDnā
aadmī meñ ādamiyyat hai chalo yuuñ hī sahī
jaisī honī chāhiye thī vaisī to duniyā nahīñ
duniyā-dārī bhī zarūrat hai chalo yuuñ hī sahī |
na-jaane-kaun-saa-manzar-nazar-men-rahtaa-hai-nida-fazli-ghazals |
na jaane kaun sā manzar nazar meñ rahtā hai
tamām umr musāfir safar meñ rahtā hai
laḌā.ī dekhe hue dushmanoñ se mumkin hai
magar vo ḳhauf jo dīvār-o-dar meñ rahtā hai
ḳhudā to mālik-o-muḳhtār hai kahīñ bhī rahe
kabhī bashar meñ kabhī jānvar meñ rahtā hai
ajiib daur hai ye tai-shuda nahīñ kuchh bhī
na chāñd shab meñ na sūraj sahar meñ rahtā hai
jo milnā chāho to mujh se milo kahīñ bāhar
vo koī aur hai jo mere ghar meñ rahtā hai
badalnā chāho to duniyā badal bhī saktī hai
ajab futūr sā har vaqt sar meñ rahtā hai |
koii-hinduu-koii-muslim-koii-iisaaii-hai-nida-fazli-ghazals |
koī hindū koī muslim koī īsā.ī hai
sab ne insān na banñe kī qasam khaa.ī hai
itnī ḳhūñ-ḳhār na thiiñ pahle ibādat-gāheñ
ye aqīde haiñ ki insān kī tanhā.ī hai
tiin chauthā.ī se zaa.id haiñ jo ābādī meñ
un ke hī vāste har bhuuk hai mahñgā.ī hai
dekhe kab talak baaqī rahe saj-dhaj us kī
aaj jis chehra se tasvīr utarvā.ī hai
ab nazar aatā nahīñ kuchh bhī dukānoñ ke sivā
ab na bādal haiñ na chiḌiyāñ haiñ na purvā.ī hai |
apnaa-gam-le-ke-kahiin-aur-na-jaayaa-jaae-nida-fazli-ghazals |
apnā ġham le ke kahīñ aur na jaayā jaa.e
ghar meñ bikhrī huī chīzoñ ko sajāyā jaa.e
jin charāġhoñ ko havāoñ kā koī ḳhauf nahīñ
un charāġhoñ ko havāoñ se bachāyā jaa.e
ḳhud-kushī karne kī himmat nahīñ hotī sab meñ
aur kuchh din abhī auroñ ko satāyā jaa.e
baaġh meñ jaane ke ādāb huā karte haiñ
kisī titlī ko na phūloñ se uḌāyā jaa.e
kyā huā shahr ko kuchh bhī to dikhā.ī de kahīñ
yuuñ kiyā jaa.e kabhī ḳhud ko rulāyā jaa.e
ghar se masjid hai bahut duur chalo yuuñ kar leñ
kisī rote hue bachche ko hañsāyā jaa.e |
aaegaa-koii-chal-ke-khizaan-se-bahaar-men-nida-fazli-ghazals |
aa.egā koī chal ke ḳhizāñ se bahār meñ
sadiyāñ guzar ga.ī haiñ isī intizār meñ
chhiḌte hī sāz-e-bazm meñ koī na thā kahīñ
vo kaun thā jo bol rahā thā sitār meñ
ye aur baat hai koī mahke koī chubhe
gulshan to jitnā gul meñ hai utnā hai ḳhaar meñ
apnī tarah se duniyā badalne ke vāste
merā hī ek ghar hai mire iḳhtiyār meñ
tishna-labī ne ret ko dariyā banā diyā
paanī kahāñ thā varna kisī reg-zār meñ
masrūf gorkan ko bhī shāyad pata nahīñ
vo ḳhud khaḌā huā hai qazā kī qatār meñ |
ye-kaisii-kashmakash-hai-zindagii-men-nida-fazli-ghazals |
ye kaisī kashmakash hai zindagī meñ
kisī ko DhūñDte haiñ ham kisī meñ
jo kho jaatā hai mil kar zindagī meñ
ġhazal hai naam us kā shā.erī meñ
nikal aate haiñ aañsū hañste hañste
ye kis ġham kī kasak hai har ḳhushī meñ
kahīñ chehra kahīñ āñkheñ kahīñ lab
hamesha ek miltā hai ka.ī meñ
chamaktī hai añdheroñ meñ ḳhamoshī
sitāre TūTte haiñ raat hī meñ
sulagtī ret meñ paanī kahāñ thā
koī bādal chhupā thā tishnagī meñ
bahut mushkil hai banjāra-mizājī
salīqa chāhiye āvārgī meñ |
ek-hii-dhartii-ham-sab-kaa-ghar-jitnaa-teraa-utnaa-meraa-nida-fazli-ghazals |
ek hī dhartī ham sab kā ghar jitnā terā utnā merā
dukh sukh kā ye jantar-mantar jitnā terā utnā merā
gehūñ chāval bāñTne vaale jhūTā tauleñ to kyā boleñ
yuuñ to sab kuchh andar bāhar jitnā terā utnā merā
har jīvan kī vahī virāsat aañsū sapnā chāhat mehnat
sāñsoñ kā har bojh barābar jitnā terā utnā merā
sāñseñ jitnī maujeñ utnī sab kī apnī apnī gintī
sadiyoñ kā itihās samundar jitnā terā utnā merā
ḳhushiyoñ ke baTvāre tak hī ūñche nīche aage pīchhe
duniyā ke miT jaane kā Dar jitnā terā utnā merā |
din-saliiqe-se-ugaa-raat-thikaane-se-rahii-nida-fazli-ghazals |
din salīqe se ugā raat Thikāne se rahī
dostī apnī bhī kuchh roz zamāne se rahī
chand lamhoñ ko hī bantī haiñ musavvir āñkheñ
zindagī roz to tasvīr banāne se rahī
is añdhere meñ to Thokar hī ujālā degī
raat jañgal meñ koī sham.a jalāne se rahī
fāsla chāñd banā detā hai har patthar ko
duur kī raushnī nazdīk to aane se rahī
shahr meñ sab ko kahāñ miltī hai rone kī jagah
apnī izzat bhī yahāñ hañsne hañsāne se rahī |
dariyaa-ho-yaa-pahaad-ho-takraanaa-chaahiye-nida-fazli-ghazals |
dariyā ho yā pahāḌ ho Takrānā chāhiye
jab tak na saañs TuuTe jiye jaanā chāhiye
yuuñ to qadam qadam pe hai dīvār sāmne
koī na ho to ḳhud se ulajh jaanā chāhiye
jhuktī huī nazar ho ki simTā huā badan
har ras-bharī ghaTā ko baras jaanā chāhiye
chaurāhe baaġh buildingeñ sab shahr to nahīñ
kuchh aise vaise logoñ se yārānā chāhiye
apnī talāsh apnī nazar apnā tajraba
rasta ho chāhe saaf bhaTak jaanā chāhiye
chup chup makān rāste gum-sum niDhāl vaqt
is shahr ke liye koī dīvānā chāhiye
bijlī kā qumquma na ho kaalā dhuāñ to ho
ye bhī agar nahīñ ho to bujh jaanā chāhiye |
gar-khaamushii-se-faaeda-ikhfaa-e-haal-hai-mirza-ghalib-ghazals |
gar ḳhāmushī se fā.eda iḳhfā-e-hāl hai
ḳhush huuñ ki merī baat samajhnī muhāl hai
kis ko sunā.ūñ hasrat-e-iz.hār kā gila
dil fard-e-jama-o-ḳharch zabāñ-hā-e-lāl hai
kis parde meñ hai ā.ina-pardāz ai ḳhudā
rahmat ki uzr-ḳhvāh-e-lab-e-be-savāl hai
hai hai ḳhudā-na-ḳhvāsta vo aur dushmanī
ai shauq-e-munfa.il ye tujhe kyā ḳhayāl hai
mushkīñ libās-e-kāba alī ke qadam se jaan
nāf-e-zamīn hai na ki nāf-e-ġhazāl hai
vahshat pe merī arsa-e-āfāq tañg thā
dariyā zamīn ko araq-e-infi.āl hai
hastī ke mat fareb meñ aa jā.iyo 'asad'
aalam tamām halqa-e-dām-e-ḳhayāl hai
pahlū-tahī na kar ġham-o-andoh se 'asad'
dil vaqf-e-dard kar ki faqīroñ kā maal hai |
shabnam-ba-gul-e-laala-na-khaalii-z-adaa-hai-mirza-ghalib-ghazals |
shabnam ba-gul-e-lāla na ḳhālī z-adā hai
dāġh-e-dil-e-bedard nazar-gāh-e-hayā hai
dil ḳhūñ-shuda-e-kashmakash-e-hasrat-e-dīdār
ā.īna ba-dast-e-but-e-bad-mast hinā hai
shole se na hotī havas-e-shola ne jo kī
jī kis qadar afsurdagi-e-dil pe jalā hai
timsāl meñ terī hai vo shoḳhī ki ba-sad-zauq
ā.īna ba-andāz-e-gul āġhosh-kushā hai
qumrī kaf-e-ḳhākistar o bulbul qafas-e-rañg
ai naala nishān-e-jigar-e-soḳhta kyā hai
ḳhū ne tirī afsurda kiyā vahshat-e-dil ko
māshūqī o be-hauslagī tarfa balā hai
majbūrī o dāvā-e-giraftāri-e-ulfat
dast-e-tah-e-sañg-āmda paimān-e-vafā hai
mālūm huā hāl-e-shahīdān-e-guzashta
teġh-e-sitam ā.īna-e-tasvīr-numā hai
ai partav-e-ḳhurshīd-e-jahāñ-tāb idhar bhī
saa.e kī tarah ham pe ajab vaqt paḌā hai
nā-karda gunāhoñ kī bhī hasrat kī mile daad
yā rab agar in karda gunāhoñ kī sazā hai
begānagī-e-ḳhalq se be-dil na ho 'ġhālib'
koī nahīñ terā to mirī jaan ḳhudā hai |
jis-bazm-men-tuu-naaz-se-guftaar-men-aave-mirza-ghalib-ghazals |
jis bazm meñ tū naaz se guftār meñ aave
jaañ kālbad-e-sūrat-e-dīvār meñ aave
saa.e kī tarah saath phireñ sarv o sanobar
tū is qad-e-dilkash se jo gulzār meñ aave
tab nāz-e-girāñ mā.igi-e-ashk bajā hai
jab laḳht-e-jigar dīda-e-ḳhūñ-bār meñ aave
de mujh ko shikāyat kī ijāzat ki sitamgar
kuchh tujh ko mazā bhī mire āzār meñ aave
us chashm-e-fusūñ-gar kā agar paa.e ishāra
tuutī kī tarah ā.īna guftār meñ aave
kāñToñ kī zabāñ suukh ga.ī pyaas se yā rab
ik ābla-pā vādi-e-pur-ḳhār meñ aave
mar jā.ūñ na kyuuñ rashk se jab vo tan-e-nāzuk
āġhosh-e-ḳham-e-halqa-e-zunnār meñ aave
ġhārat-gari-e-nāmūsh na ho gar havas-e-zar
kyuuñ shāhid-e-gul baaġh se bāzār meñ aave
tab chāk-e-garebāñ kā mazā hai dil-e-nālāñ
jab ik nafas uljhā huā har taar meñ aave
ātish-kada hai siina mirā rāz-e-nihāñ se
ai vaa.e agar māriz-e-iz.hār meñ aave
ganjīna-e-ma.anī kā tilism us ko samajhiye
jo lafz ki 'ġhālib' mire ash.ār meñ aave |
kal-ke-liye-kar-aaj-na-khissat-sharaab-men-mirza-ghalib-ghazals |
kal ke liye kar aaj na ḳhissat sharāb meñ
ye sū-e-zan hai sāqi-e-kausar ke baab meñ
haiñ aaj kyuuñ zalīl ki kal tak na thī pasand
gustāḳhi-e-farishta hamārī janāb meñ
jaañ kyuuñ nikalne lagtī hai tan se dam-e-samā
gar vo sadā samā.ī hai chañg o rabāb meñ
rau meñ hai raḳhsh-e-umr kahāñ dekhiye thame
ne haath baag par hai na pā hai rikāb meñ
utnā hī mujh ko apnī haqīqat se bod hai
jitnā ki vahm-e-ġhair se huuñ pech-o-tāb meñ
asl-e-shuhūd-o-shāhid-o-mash.hūd ek hai
hairāñ huuñ phir mushāhida hai kis hisāb meñ
hai mushtamil numūd-e-suvar par vajūd-e-bahar
yaañ kyā dharā hai qatra o mauj-o-habāb meñ
sharm ik adā-e-nāz hai apne hī se sahī
haiñ kitne be-hijāb ki haiñ yuuñ hijāb meñ
ārā.ish-e-jamāl se fāriġh nahīñ hunūz
pesh-e-nazar hai aa.ina daa.im naqāb meñ
hai ġhaib-e-ġhaib jis ko samajhte haiñ ham shuhūd
haiñ ḳhvāb meñ hunūz jo jaage haiñ ḳhvāb meñ
'ġhālib' nadīm-e-dost se aatī hai bū-e-dost
mashġhūl-e-haq huuñ bandagi-e-bū-turāb meñ |
hairaan-huun-dil-ko-rouun-ki-piituun-jigar-ko-main-mirza-ghalib-ghazals |
hairāñ huuñ dil ko ro.uuñ ki pīTūñ jigar ko maiñ
maqdūr ho to saath rakhūñ nauhagar ko maiñ
chhoḌā na rashk ne ki tire ghar kā naam luuñ
har ik se pūchhtā huuñ ki jā.ūñ kidhar ko maiñ
jaanā paḌā raqīb ke dar par hazār baar
ai kaash jāntā na tire rah-guzar ko maiñ
hai kyā jo kas ke bāñdhiye merī balā Dare
kyā jāntā nahīñ huuñ tumhārī kamar ko maiñ
lo vo bhī kahte haiñ ki ye be-nañg-o-nām hai
ye jāntā agar to luTātā na ghar ko maiñ
chaltā huuñ thoḌī duur har ik tez-rau ke saath
pahchāntā nahīñ huuñ abhī rāhbar ko maiñ
ḳhvāhish ko ahmaqoñ ne parastish diyā qarār
kyā pūjtā huuñ us but-e-bedād-gar ko maiñ
phir be-ḳhudī meñ bhuul gayā rāh-e-kū-e-yār
jaatā vagarna ek din apnī ḳhabar ko maiñ
apne pe kar rahā huuñ qayās ahl-e-dahr kā
samjhā huuñ dil-pazīr mata-e-hunar ko maiñ
'ġhālib' ḳhudā kare ki savār-e-samand-e-nāz
dekhūñ alī bahādur-e-ālī-guhar ko maiñ |
masjid-ke-zer-e-saaya-kharaabaat-chaahiye-mirza-ghalib-ghazals |
masjid ke zer-e-sāya ḳharābāt chāhiye
bhauñ paas aañkh qibla-e-hājāt chāhiye
āshiq hue haiñ aap bhī ek aur shaḳhs par
āḳhir sitam kī kuchh to mukāfāt chāhiye
de daad ai falak dil-e-hasrat-parast kī
haañ kuchh na kuchh talāfī-e-māfāt chāhiye
sīkhe haiñ mah-ruḳhoñ ke liye ham musavvarī
taqrīb kuchh to bahr-e-mulāqāt chāhiye
mai se ġharaz nashāt hai kis rū-siyāh ko
ik-gūna be-ḳhudī mujhe din raat chāhiye
nashv-o-numā hai asl se 'ġhālib' furūa ko
ḳhāmoshī hī se nikle hai jo baat chāhiye
hai rañg-e-lāla-o-gul-o-nasrīñ judā judā
har rañg meñ bahār kā isbāt chāhiye
sar pā-e-ḳhum pe chāhiye hañgām-e-be-ḳhudī
rū sū-e-qibla vaqt-e-munājāt chāhiye
ya.anī ba-hasb-e-gardish-e-paimāna-e-sifāt
aarif hamesha mast-e-mai-e-zāt chāhiye |
jahaan-teraa-naqsh-e-qadam-dekhte-hain-mirza-ghalib-ghazals |
jahāñ terā naqsh-e-qadam dekhte haiñ
ḳhayābāñ ḳhayābāñ iram dekhte haiñ
dil-āshuftagāñ ḳhāl-e-kunj-e-dahan ke
suvaidā meñ sair-e-adam dekhte haiñ
tire sarv-qāmat se ik qadd-e-ādam
qayāmat ke fitne ko kam dekhte haiñ
tamāshā ki ai mahv-e-ā.īna-dārī
tujhe kis tamannā se ham dekhte haiñ
surāġh-e-taf-e-nāla le dāġh-e-dil se
ki shab-rau kā naqsh-e-qadam dekhte haiñ
banā kar faqīroñ kā ham bhes 'ġhālib'
tamāshā-e-ahl-e-karam dekhte haiñ
kisū ko za-ḳhud rasta kam dekhte haiñ
ki aahū ko pāband-e-ram dekhte haiñ
ḳhat-e-laḳht-e-dil yak-qalam dekhte haiñ
mizha ko javāhar raqam dekhte haiñ |
donon-jahaan-de-ke-vo-samjhe-ye-khush-rahaa-mirza-ghalib-ghazals |
donoñ jahān de ke vo samjhe ye ḳhush rahā
yaañ aa paḌī ye sharm ki takrār kyā kareñ
thak thak ke har maqām pe do chaar rah ga.e
terā pata na paa.eñ to nā-chār kyā kareñ
kyā sham.a ke nahīñ haiñ havā-ḳhvāh bazm meñ
ho ġham hī jāñ-gudāz to ġham-ḳhvār kyā kareñ |
dar-khur-e-qahr-o-gazab-jab-koii-ham-saa-na-huaa-mirza-ghalib-ghazals |
dar-ḳhur-e-qahr-o-ġhazab jab koī ham sā na huā
phir ġhalat kyā hai ki ham sā koī paidā na huā
bandagī meñ bhī vo āzāda o ḳhud-bīñ haiñ ki ham
ulTe phir aa.e dar-e-ka.aba agar vā na huā
sab ko maqbūl hai da.avā tirī yaktā.ī kā
rū-ba-rū koī but-e-ā.ina-sīmā na huā
kam nahīñ nāzish-e-hamnāmi-e-chashm-e-ḳhūbāñ
terā bīmār burā kyā hai gar achchhā na huā
siine kā daaġh hai vo naala ki lab tak na gayā
ḳhaak kā rizq hai vo qatra ki dariyā na huā
naam kā mere hai jo dukh ki kisī ko na milā
kaam meñ mere hai jo fitna ki barpā na huā
har-bun-e-mū se dam-e-zikr na Tapke ḳhuuñ naab
hamza kā qissa huā ishq kā charchā na huā
qatra meñ dajla dikhā.ī na de aur juzv meñ kul
khel laḌkoñ kā huā dīda-e-bīnā na huā
thī ḳhabar garm ki 'ġhālib' ke uḌeñge purze
dekhne ham bhī ga.e the pa tamāshā na huā |
phir-is-andaaz-se-bahaar-aaii-mirza-ghalib-ghazals |
phir is andāz se bahār aa.ī
ki hue mehr-o-mah tamāshā.ī
dekho ai sākinān-e-ḳhitta-e-ḳhāk
is ko kahte haiñ ālam-ārā.ī
ki zamīñ ho ga.ī hai sar-tā-sar
rū-kash-e-sat.h-e-charḳh-e-mīnā.ī
sabza ko jab kahīñ jagah na milī
ban gayā rū-e-āb par kaa.ī
sabza o gul ke dekhne ke liye
chashm-e-nargis ko dī hai bīnā.ī
hai havā meñ sharāb kī tāsīr
bāda-noshī hai bāda-paimā.ī
kyuuñ na duniyā ko ho ḳhushī 'ġhālib'
shāh-e-dīñ-dār ne shifā paa.ī |
vaan-pahunch-kar-jo-gash-aataa-pae-ham-hai-ham-ko-mirza-ghalib-ghazals |
vaañ pahuñch kar jo ġhash aatā pa.e-ham hai ham ko
sad-rah āhañg-e-zamīñ bos-e-qadam hai ham ko
dil ko maiñ aur mujhe dil mahv-e-vafā rakhtā hai
kis qadar zauq-e-giriftāri-e-ham hai ham ko
zof se naqsh-e-pa-e-mor hai tauq-e-gardan
tire kūche se kahāñ tāqat-e-ram hai ham ko
jaan kar kiije taġhāful ki kuchh ummīd bhī ho
ye nigāh-e-ġhalat-andāz to sam hai ham ko
rashk-e-ham-tarhi o dard-e-asar-e-bāñg-e-hazīñ
nāla-e-murġh-e-sahar teġh-e-do-dam hai ham ko
sar uḌāne ke jo vaade ko mukarrar chāhā
hañs ke bole ki tire sar kī qasam hai ham ko
dil ke ḳhuuñ karne kī kyā vaj.h va-lekin nā-chār
pās-e-be-raunaqi-e-dīda aham hai ham ko
tum vo nāzuk ki ḳhamoshī ko fuġhāñ kahte ho
ham vo aajiz ki taġhāful bhī sitam hai ham ko
lucknow aane kā baa.is nahīñ khultā yaanī
havas-e-sair-o-tamāshā so vo kam hai ham ko
maqta-e-silsila-e-shauq nahīñ hai ye shahr
azm-e-sair-e-najaf-o-tauf-e-haram hai ham ko
liye jaatī hai kahīñ ek tavaqqo 'ġhālib'
jāda-e-rah kashish-e-kāf-e-karam hai ham ko
abr rotā hai ki bazm-e-tarab āmāda karo
barq hañstī hai ki fursat koī dam hai ham ko |
rahm-kar-zaalim-ki-kyaa-buud-e-charaag-e-kushta-hai-mirza-ghalib-ghazals |
rahm kar zālim ki kyā būd-e-charāġh-e-kushta hai
nabz-e-bīmār-e-vafā dūd-e-charāġh-e-kushta hai
dil-lagī kī aarzū bechain rakhtī hai hameñ
varna yaañ be-raunaqī sūd-e-charāġh-e-kushta hai
nashsha-e-mai be-chaman dūd-e-charāġh-e-kushta hai
jaam dāġh-e-shola-andūd-e-charāġh-e-kushta hai
dāġh-e-rabt-e-ham haiñ ahl-e-bāġh gar gul ho shahīd
laala chashm-e-hasrat-ālūd-e-charāġh-e-kushta hai
shor hai kis bazm kī arz-e-jarāhat-ḳhāna kā
sub.h yak-bazm-e-namak sūd-e-charāġh-e-kushta hai |
gaii-vo-baat-ki-ho-guftuguu-to-kyuunkar-ho-mirza-ghalib-ghazals |
ga.ī vo baat ki ho guftugū to kyūñkar ho
kahe se kuchh na huā phir kaho to kyūñkar ho
hamāre zehn meñ us fikr kā hai naam visāl
ki gar na ho to kahāñ jaa.eñ ho to kyūñkar ho
adab hai aur yahī kashmakash to kyā kiije
hayā hai aur yahī gū-magū to kyūñkar ho
tumhīñ kaho ki guzārā sanam-parastoñ kā
butoñ kī ho agar aisī hī ḳhū to kyūñkar ho
ulajhte ho tum agar dekhte ho ā.īna
jo tum se shahr meñ hoñ ek do to kyūñkar ho
jise nasīb ho roz-e-siyāh merā sā
vo shaḳhs din na kahe raat ko to kyūñkar ho
hameñ phir un se ummīd aur unheñ hamārī qadr
hamārī baat hī pūchheñ na vo to kyūñkar ho
ġhalat na thā hameñ ḳhat par gumāñ tasallī kā
na maane dīda-e-dīdār jo to kyūñkar ho
batāo us mizha ko dekh kar ki mujh ko qarār
vo niish ho rag-e-jāñ meñ faro to kyūñkar ho
mujhe junūñ nahīñ 'ġhālib' vale ba-qaul-e-huzūr
firāq-e-yār meñ taskīn ho to kyūñkar ho |
har-qadam-duurii-e-manzil-hai-numaayaan-mujh-se-mirza-ghalib-ghazals |
har qadam dūrī-e-manzil hai numāyāñ mujh se
merī raftār se bhāge hai bayābāñ mujh se
dars-e-unvān-e-tamāshā ba-taġhāful ḳhush-tar
hai nigah rishta-e-shīrāza-e-mizhgāñ mujh se
vahshat-e-ātish-e-dil se shab-e-tanhā.ī meñ
sūrat-e-dūd rahā saaya gurezāñ mujh se
ġham-e-ushshāq na ho sādgī-āmoz-e-butāñ
kis qadar ḳhāna-e-ā.īna hai vīrāñ mujh se
asar-e-ābla se jāda-e-sahrā-e-junūñ
sūrat-e-rishta-e-gauhar hai charāġhāñ mujh se
be-ḳhudī bistar-e-tamhīd-e-farāġhat ho jo
pur hai saa.e kī tarah merā shabistāñ mujh se
shauq-e-dīdār meñ gar tū mujhe gardan maare
ho nigah misl-e-gul-e-shamā pareshāñ mujh se
bekasī-hā-e-shab-e-hijr kī vahshat hai hai
saaya ḳhurshīd-e-qayāmat meñ hai pinhāñ mujh se
gardish-e-sāġhar-e-sad-jalva-e-rañgīñ tujh se
ā.ina-dārī-e-yak-dīda-e-hairāñ mujh se
nigah-e-garm se ek aag Tapaktī hai 'asad'
hai charāġhāñ ḳhas-o-ḳhāshāk-e-gulistāñ mujh se
bastan-e-ahd-e-mohabbat hama nā-dānī thā
chashm-e-nakushūda rahā uqda-e-paimāñ mujh se
ātish-afrozi-e-yak-shola-e-īmā tujh se
chashmak-ārā.i-e-sad-shahr charāġhāñ mujh se |
dil-e-naadaan-tujhe-huaa-kyaa-hai-mirza-ghalib-ghazals |
dil-e-nādāñ tujhe huā kyā hai
āḳhir is dard kī davā kyā hai
ham haiñ mushtāq aur vo be-zār
yā ilāhī ye mājrā kyā hai
maiñ bhī muñh meñ zabān rakhtā huuñ
kaash pūchho ki mudda.ā kyā hai
jab ki tujh bin nahīñ koī maujūd
phir ye hañgāma ai ḳhudā kyā hai
ye parī-chehra log kaise haiñ
ġhamza o ishva o adā kyā hai
shikan-e-zulf-e-ambarīñ kyuuñ hai
nigah-e-chashm-e-surma sā kyā hai
sabza o gul kahāñ se aa.e haiñ
abr kyā chiiz hai havā kyā hai
ham ko un se vafā kī hai ummīd
jo nahīñ jānte vafā kyā hai
haañ bhalā kar tirā bhalā hogā
aur darvesh kī sadā kyā hai
jaan tum par nisār kartā huuñ
maiñ nahīñ jāntā duā kyā hai
maiñ ne maanā ki kuchh nahīñ 'ġhālib'
muft haath aa.e to burā kyā hai |
raundii-huii-hai-kaukaba-e-shahryaar-kii-mirza-ghalib-ghazals |
roñdī huī hai kaukaba-e-shahryār kī
itrā.e kyuuñ na ḳhaak sar-e-rahguzār kī
jab us ke dekhne ke liye aa.eñ bādshāh
logoñ meñ kyuuñ numūd na ho lāla-zār kī
bhūke nahīñ haiñ sair-e-gulistāñ ke ham vale
kyūñkar na khā.iye ki havā hai bahār kī |
hariif-e-matlab-e-mushkil-nahiin-fusuun-e-niyaaz-mirza-ghalib-ghazals |
harīf-e-matlab-e-mushkil nahīñ fusūn-e-niyāz
duā qubūl ho yā rab ki umr-e-ḳhizr darāz
na ho ba-harzah bayābāñ-navard-e-vahm-e-vajūd
hanūz tere tasavvur meñ hai nasheb-o-farāz
visāl jalva tamāshā hai par dimāġh kahāñ
ki diije ā.ina-e-intizār ko pardāz
har ek zarra-e-āshiq hai āftāb-parast
ga.ī na ḳhaak hue par havā-e-jalva-e-nāz
na pūchh vus.at-e-mai-ḳhāna-e-junūñ 'ġhālib'
jahāñ ye kāsa-e-gardūñ hai ek ḳhāk-andāz
fareb-e-san.at-e-ījād kā tamāshā dekh
nigāh aks-farosh o ḳhayāl ā.ina-sāz
zi-bas-ki jalva-e-sayyād hairat-ārā hai
uḌī hai safha-e-ḳhātir se sūrat-e-parvāz
hujūm-e-fikr se dil misl-e-mauj larze hai
ki shīsha nāzuk o sahbā-e-ābgīna-gudāz
'asad' se tark-e-vafā kā gumāñ vo ma.anī hai
ki khīñchiye par-e-tā.ir se sūrat-e-parvāz
hanūz ai asar-e-dīd nañg-e-rusvā.ī
nigāh fitna-ḳhirām o dar-e-do-ālam baaz |
ghar-hamaaraa-jo-na-rote-bhii-to-viiraan-hotaa-mirza-ghalib-ghazals |
ghar hamārā jo na rote bhī to vīrāñ hotā
bahr gar bahr na hotā to bayābāñ hotā
tañgi-e-dil kā gila kyā ye vo kāfir-dil hai
ki agar tañg na hotā to pareshāñ hotā
baad yak-umr-e-var.a baar to detā baare
kaash rizvāñ hī dar-e-yār kā darbāñ hotā |
zamaana-sakht-kam-aazaar-hai-ba-jaan-e-asad-mirza-ghalib-ghazals |
zamāna saḳht kam-āzār hai ba-jān-e-asad
vagarna ham to tavaqqo.a ziyāda rakhte haiñ
tan-e-ba-band-e-havas dar nadāda rakhte haiñ
dil-e-z-kār-e-jahāñ ūftāda rakhte haiñ
tamīz-e-zishti-o-nekī meñ laakh bāteñ haiñ
ba-aks-e-ā.ina yak-fard-e-sāda rakhte haiñ
ba-rañg-e-sāya hameñ bandagī meñ hai taslīm
ki dāġh-e-dil ba-jabīn-e-kushāda rakhte haiñ
ba-zāhidāñ rag-e-gardan hai rishta-e-zunnār
sar-e-ba-pā-e-but-e-nā-nihāda rakhte haiñ
muāf-e-be-hūda-goī haiñ nāsehān-e-azīz
dil-e-ba-dast-e-nigāre nadāda rakhte haiñ
ba-rañg-e-sabza azīzān-e-bad-zabāñ yak-dast
hazār teġh-e-ba-zahr-āb-dāda rakhte haiñ
adab ne sauñpī hameñ surma-sā.i-e-hairat
z-ban-e-basta-o-chashm-e-kushāda rakhte haiñ |
hai-vasl-hijr-aalam-e-tamkiin-o-zabt-men-mirza-ghalib-ghazals |
hai vasl hijr ālam-e-tamkīn-o-zabt meñ
māshūq-e-shoḳh o āshiq-e-dīvāna chāhiye
us lab se mil hī jā.egā bosa kabhī to haañ
shauq-e-fuzūl o jur.at-e-rindāna chāhiye
āshiq naqāb-e-jalva-e-jānāna chāhiye
fānūs-e-sham.a ko par-e-parvāna chāhiye |
us-bazm-men-mujhe-nahiin-bantii-hayaa-kiye-mirza-ghalib-ghazals |
us bazm meñ mujhe nahīñ bantī hayā kiye
baiThā rahā agarche ishāre huā kiye
dil hī to hai siyāsat-e-darbāñ se Dar gayā
maiñ aur jā.ūñ dar se tire bin sadā kiye
rakhtā phirūñ huuñ ḳhirqa o sajjāda rahn-e-mai
muddat huī hai dāvat āb-o-havā kiye
be-sarfa hī guzartī hai ho garche umr-e-ḳhizr
hazrat bhī kal kaheñge ki ham kyā kiyā kiye
maqdūr ho to ḳhaak se pūchhūñ ki ai la.iim
tū ne vo ganj-hā-e-garāñ-māya kyā kiye
kis roz tohmateñ na tarāshā kiye adū
kis din hamāre sar pe na aare chalā kiye
sohbat meñ ġhair kī na paḌī ho kahīñ ye ḳhū
dene lagā hai bosa baġhair iltijā kiye
zid kī hai aur baat magar ḳhū burī nahīñ
bhūle se us ne saikḌoñ va.ade vafā kiye
'ġhālib' tumhīñ kaho ki milegā javāb kyā
maanā ki tum kahā kiye aur vo sunā kiye |
chaahiye-achchhon-ko-jitnaa-chaahiye-mirza-ghalib-ghazals |
chāhiye achchhoñ ko jitnā chāhiye
ye agar chāheñ to phir kyā chāhiye
sohbat-e-rindāñ se vājib hai hazar
jā-e-mai apne ko khīñchā chāhiye
chāhne ko tere kyā samjhā thā dil
baare ab is se bhī samjhā chāhiye
chaak mat kar jaib be-ayyām-e-gul
kuchh udhar kā bhī ishārā chāhiye
dostī kā parda hai begānagī
muñh chhupānā ham se chhoḌā chāhiye
dushmanī ne merī khoyā ġhair ko
kis qadar dushman hai dekhā chāhiye
apnī rusvā.ī meñ kyā chaltī hai sa.ī
yaar hī hañgāma-ārā chāhiye
munhasir marne pe ho jis kī umiid
nā-umīdī us kī dekhā chāhiye
ġhāfil in mah-tal.atoñ ke vāste
chāhne vaalā bhī achchhā chāhiye
chāhte haiñ ḳhūb-rūyoñ ko 'asad'
aap kī sūrat to dekhā chāhiye |
hai-bazm-e-butaan-men-sukhan-aazurda-labon-se-mirza-ghalib-ghazals |
hai bazm-e-butāñ meñ suḳhan āzurda-laboñ se
tañg aa.e haiñ ham aise ḳhushāmad-talaboñ se
hai daur-e-qadah vaj.h-e-pareshānī-e-sahbā
yak-bār lagā do ḳhum-e-mai mere laboñ se
rindān-e-dar-e-mai-kada gustāḳh haiñ zāhid
zinhār na honā taraf in be-adaboñ se
bedād-e-vafā dekh ki jaatī rahī āḳhir
har-chand mirī jaan ko thā rabt laboñ se
kyā pūchhe hai bar-ḳhud ġhalatī-hā-e-azīzāñ
ḳhvārī ko bhī ik aar hai a.ālī-nasaboñ se
go tum ko razā-jūī-e-aġhyār hai lekin
jaatī hai mulāqāt kab aise sababoñ se
mat pūchh 'asad' va.ada-e-kam-fursatī-e-zīst
do din bhī jo kaaTe tū qayāmat ta.aboñ se |
na-gul-e-nagma-huun-na-parda-e-saaz-mirza-ghalib-ghazals |
na gul-e-naġhma huuñ na parda-e-sāz
maiñ huuñ apnī shikast kī āvāz
tū aur ārā.ish-e-ḳham-e-kākul
maiñ aur andesha-hā-e-dūr-darāz
lāf-e-tamkīñ fareb-e-sāda-dilī
ham haiñ aur rāz-hā-e-sīna-gudāz
huuñ giraftār-e-ulfat-e-sayyād
varna baaqī hai tāqat-e-parvāz
vo bhī din ho ki us sitamgar se
naaz khīñchūñ bajā.e hasrat-e-nāz
nahīñ dil meñ mire vo qatra-e-ḳhūñ
jis se mizhgāñ huī na ho gul-bāz
ai tirā ġhamza yak-qalam-añgez
ai tirā zulm sar-ba-sar andāz
tū huā jalva-gar mubārak ho
rezish-e-sajda-e-jabīn-e-niyāz
mujh ko pūchhā to kuchh ġhazab na huā
maiñ ġharīb aur tū ġharīb-navāz
'asad'-ullāh ḳhaañ tamām huā
ai dareġhā vo rind-e-shāhid-bāz |
saraapaa-rehn-e-ishq-o-naa-guziir-e-ulfat-e-hastii-mirza-ghalib-ghazals |
sarāpā rehn-e-ishq-o-nā-guzīr-e-ulfat-e-hastī
ibādat barq kī kartā huuñ aur afsos hāsil kā
ba-qadr-e-zarf hai saaqī ḳhumār-e-tishna-kāmī bhī
jo tū dariyā-e-mai hai to maiñ ḳhamyāza huuñ sāhil kā
zi-bas ḳhūñ-gashta-e-rashk-e-vafā thā vahm bismil kā
churāyā zaḳhm-hā-e-dil ne paanī teġh-e-qātil kā
nigāh-e-chashm-e-hāsid vaam le ai zauq-e-ḳhud-bīnī
tamāshā.ī huuñ vahdat-ḳhāna-e-ā.īna-e-dil kā
sharar-fursat nigah sāmān-e-yak-ālam charāġhāñ hai
ba-qadr-e-rañg yaañ gardish meñ hai paimāna mahfil kā
sarāsar tāḳhtan ko shash-jihat yak-arsa jaulāñ thā
huā vāmāñdgī se rah-ravāñ kī farq manzil kā
mujhe rāh-e-suḳhan meñ ḳhauf-e-gum-rāhī nahīñ ġhālib
asā-e-ḳhizr-e-sahrā-e-suḳhan hai ḳhāma be-dil kā |
koii-din-gar-zindagaanii-aur-hai-mirza-ghalib-ghazals |
koī din gar zindagānī aur hai
apne jī meñ ham ne Thānī aur hai
ātish-e-dozaḳh meñ ye garmī kahāñ
soz-e-ġham-hā-e-nihānī aur hai
bār-hā dekhī haiñ un kī ranjisheñ
par kuchh ab ke sargirānī aur hai
de ke ḳhat muñh dekhtā hai nāma-bar
kuchh to paiġhām-e-zabānī aur hai
qāta-e-emār hai aksar nujūm
vo balā-e-āsmānī aur hai
ho chukīñ 'ġhālib' balā.eñ sab tamām
ek marg-e-nā-gahānī aur hai |
sataaish-gar-hai-zaahid-is-qadar-jis-baag-e-rizvaan-kaa-mirza-ghalib-ghazals |
satā.ish-gar hai zāhid is qadar jis bāġh-e-rizvāñ kā
vo ik guldasta hai ham be-ḳhudoñ ke tāq-e-nisyāñ kā
bayāñ kyā kījiye be-dād-e-kāvish-hā-e-mizhgāñ kā
ki har yak qatra-e-ḳhūñ daana hai tasbīh-e-marjāñ kā
na aa.ī satvat-e-qātil bhī maane mere nāloñ ko
liyā dāñtoñ meñ jo tinkā huā resha niyastāñ kā
dikhā.ūñgā tamāshā dī agar fursat zamāne ne
mirā har dāġh-e-dil ik tuḳhm hai sarv-e-charāġhāñ kā
kiyā ā.īna-ḳhāne kā vo naqsha tere jalve ne
kare jo partav-e-ḳhurshīd aalam shabnamistāñ kā
mirī ta.amīr meñ muzmar hai ik sūrat ḳharābī kī
hayūlā barq-e-ḳhirman kā hai ḳhūn-e-garm dahqāñ kā
ugā hai ghar meñ har sū sabza vīrānī tamāshā kar
madār ab khodne par ghaas ke hai mere darbāñ kā
ḳhamoshī meñ nihāñ ḳhūñ-gashta lākhoñ ārzūeñ haiñ
charāġh-e-murdā huuñ maiñ be-zabāñ gor-e-ġharībāñ kā
hanūz ik partav-e-naqsh-e-ḳhayāl-e-yār baaqī hai
dil-e-afsurda goyā hujra hai yūsuf ke zindāñ kā
baġhal meñ ġhair kī aaj aap sote haiñ kahīñ varna
sabab kyā ḳhvāb meñ aa kar tabassum-hā-e-pinhāñ kā
nahīñ ma.alūm kis kis kā lahū paanī huā hogā
qayāmat hai sarishk-ālūda honā terī mizhgāñ kā
nazar meñ hai hamārī jāda-e-rāh-e-fanā 'ġhālib'
ki ye shīrāza hai aalam ke ajzā-e-pareshāñ kā |
rashk-kahtaa-hai-ki-us-kaa-gair-se-ikhlaas-haif-mirza-ghalib-ghazals |
rashk kahtā hai ki us kā ġhair se iḳhlās haif
aql kahtī hai ki vo be-mehr kis kā āshnā
zarra zarra sāġhar-e-mai-ḳhāna-e-nai-rañg hai
gardish-e-majnūñ ba-chashmak-hā-e-lailā āshnā
shauq hai sāmāñ-tarāz-e-nāzish-e-arbāb-e-ajz
zarra sahrā-dast-gāh o qatra dariyā-āshnā
maiñ aur ek aafat kā TukḌā vo dil-e-vahshī ki hai
āfiyat kā dushman aur āvārgī kā āshnā
shikva-sañj-e-rashk-e-ham-dīgar na rahnā chāhiye
merā zaanū monis aur ā.īna terā āshnā
kohkan naqqāsh-e-yak-timsāl-e-shīrīñ thā 'asad'
sañg se sar maar kar hove na paidā āshnā
ḳhud-parastī se rahe bāham-digar nā-āshnā
bekasī merī sharīk ā.īna terā āshnā
ātish-e-mū-e-dimāġh-e-shauq hai terā tapāk
varna ham kis ke haiñ ai dāġh-e-tamannā āshnā
jauhar-e-ā.īna juz ramz-e-sar-e-mizhgāñ nahīñ
āshnā kī ham-digar samjhe hai iimā āshnā
rabt-e-yak-shīrāza-e-vahshat haiñ ajzā-e-bahār
sabza begāna sabā āvāra gul nā-āshnā
be-dimāġhī shikva-sañj-e-rashk-e-ham-dīgar nahīñ
yaar terā jām-e-mai ḳhamyāza merā āshnā |
rone-se-aur-ishq-men-bebaak-ho-gae-mirza-ghalib-ghazals |
rone se aur ishq meñ bebāk ho ga.e
dho.e ga.e ham itne ki bas paak ho ga.e
sarf-e-bahā-e-mai hue ālāt-e-mai-kashī
the ye hī do hisāb so yuuñ paak ho ga.e
rusvā-e-dahr go hue āvārgī se tum
baare tabī.atoñ ke to chālāk ho ga.e
kahtā hai kaun nāla-e-bulbul ko be-asar
parde meñ gul ke laakh jigar chaak ho ga.e
pūchhe hai kyā vajūd o adam ahl-e-shauq kā
aap apnī aag ke ḳhas-o-ḳhāshāk ho ga.e
karne ga.e the us se taġhāful kā ham gila
kī ek hī nigāh ki bas ḳhaak ho ga.e
is rañg se uThā.ī kal us ne 'asad' kī na.ash
dushman bhī jis ko dekh ke ġhamnāk ho ga.e |
saadgii-par-us-kii-mar-jaane-kii-hasrat-dil-men-hai-mirza-ghalib-ghazals |
sādgī par us kī mar jaane kī hasrat dil meñ hai
bas nahīñ chaltā ki phir ḳhanjar kaf-e-qātil meñ hai
dekhnā taqrīr kī lazzat ki jo us ne kahā
maiñ ne ye jaanā ki goyā ye bhī mere dil meñ hai
garche hai kis kis burā.ī se vale bā.īñ-hama
zikr merā mujh se behtar hai ki us mahfil meñ hai
bas hujūm-e-nā-umīdī ḳhaak meñ mil jā.egī
ye jo ik lazzat hamārī sa.ī-e-be-hāsil meñ hai
rañj-e-rah kyuuñ khīñchiye vāmāndagī ko ishq hai
uTh nahīñ saktā hamārā jo qadam manzil meñ hai
jalva zār-e-ātish-e-dozaḳh hamārā dil sahī
fitna-e-shor-e-qayāmat kis ke āb-o-gil meñ hai
hai dil-e-shorīda-e-'ġhālib' tilism-e-pech-o-tāb
rahm kar apnī tamannā par ki kis mushkil meñ hai |
dhamkii-men-mar-gayaa-jo-na-baab-e-nabard-thaa-mirza-ghalib-ghazals |
dhamkī meñ mar gayā jo na bāb-e-nabard thā
ishq-e-nabard-pesha talabgār-e-mard thā
thā zindagī meñ marg kā khaTkā lagā huā
uḌne se pesh-tar bhī mirā rañg zard thā
tālīf nusḳha-hā-e-vafā kar rahā thā maiñ
majmūa-e-ḳhayāl abhī fard fard thā
dil tā jigar ki sāhil-e-dariyā-e-ḳhūñ hai ab
is rahguzar meñ jalva-e-gul aage gard thā
jaatī hai koī kashmakash andoh-e-ishq kī
dil bhī agar gayā to vahī dil kā dard thā
ahbāb chārasāzi-e-vahshat na kar sake
zindāñ meñ bhī ḳhayāl bayābāñ-navard thā
ye lāsh-e-be-kafan 'asad'-e-ḳhasta-jāñ kī hai
haq maġhfirat kare ajab āzād mard thā |
gam-khaane-men-buudaa-dil-e-naakaam-bahut-hai-mirza-ghalib-ghazals |
ġham khāne meñ buudā dil-e-nākām bahut hai
ye rañj ki kam hai mai-e-gulfām bahut hai
kahte hue saaqī se hayā aatī hai varna
hai yuuñ ki mujhe durd-e-tah-e-jām bahut hai
ne tiir kamāñ meñ hai na sayyād kamīñ meñ
goshe meñ qafas ke mujhe ārām bahut hai
kyā zohd ko mānūñ ki na ho garche riyā.ī
pādāsh-e-amal kī tama-e-ḳhām bahut hai
haiñ ahl-e-ḳhirad kis ravish-e-ḳhās pe nāzāñ
pābastagi-e-rasm-o-rāh-e-ām bahut hai
zamzam hī pe chhoḌo mujhe kyā tauf-e-haram se
ālūdā-ba-mai jāma-e-ehrām bahut hai
hai qahr gar ab bhī na bane baat ki un ko
inkār nahīñ aur mujhe ibrām bahut hai
ḳhuuñ ho ke jigar aañkh se Tapkā nahīñ ai marg
rahne de mujhe yaañ ki abhī kaam bahut hai
hogā koī aisā bhī ki 'ġhālib' ko na jaane
shā.ir to vo achchhā hai pa badnām bahut hai |
haasil-se-haath-dho-baith-ai-aarzuu-khiraamii-mirza-ghalib-ghazals |
hāsil se haath dho baiTh ai ārzū-ḳhirāmī
dil josh-e-girya meñ hai Duubī huī asāmī
us sham.a kī tarah se jis ko koī bujhā de
maiñ bhī jale-huoñ meñ huuñ dāġh-e-nā-tamāmī
karte ho shikva kis kā tum aur bevafā.ī
sar pīTte haiñ apnā ham aur nek-nāmī
sad-rañg-e-gul katarnā dar-parda qatl karnā
teġh-e-adā nahīñ hai pāband-e-be-niyāmī
tarf-e-suḳhan nahīñ hai mujh se ḳhudā-na-karda
hai nāma-bar ko us se dāvā-e-ham-kalāmī
tāqat fasāna-e-bād andesha sho.ala-ījād
ai ġham hunūz ātish ai dil hunūz ḳhāmī
har chand umr guzrī āzurdagī meñ lekin
hai sharh-e-shauq ko bhī juuñ shikva nā-tamāmī
hai yaas meñ 'asad' ko saaqī se bhī farāġhat
dariyā se ḳhushk guzre mastoñ kī tishna-kāmī |
maze-jahaan-ke-apnii-nazar-men-khaak-nahiin-mirza-ghalib-ghazals |
maze jahān ke apnī nazar meñ ḳhaak nahīñ
sivā.e ḳhūn-e-jigar so jigar meñ ḳhaak nahīñ
magar ġhubār hue par havā uḌā le jaa.e
vagarna taab o tavāñ bāl-o-par meñ ḳhaak nahīñ
ye kis bahīsht-shamā.il kī aamad aamad hai
ki ġhair-e-jalva-e-gul rahguzar meñ ḳhaak nahīñ
bhalā use na sahī kuchh mujhī ko rahm aatā
asar mire nafas-e-be-asar meñ ḳhaak nahīñ
ḳhayāl-e-jalva-e-gul se ḳharāb haiñ mai-kash
sharāb-ḳhāne ke dīvār-o-dar meñ ḳhaak nahīñ
huā huuñ ishq kī ġhārat-garī se sharminda
sivā.e hasrat-e-tāmīr ghar meñ ḳhaak nahīñ
hamāre sher haiñ ab sirf dil-lagī ke 'asad'
khulā ki fā.eda arz-e-hunar meñ ḳhaak nahīñ |
miltii-hai-khuu-e-yaar-se-naar-iltihaab-men-mirza-ghalib-ghazals |
miltī hai ḳhū-e-yār se naar iltihāb meñ
kāfir huuñ gar na miltī ho rāhat azaab meñ
kab se huuñ kyā batā.ūñ jahān-e-ḳharāb meñ
shab-hā-e-hijr ko bhī rakhūñ gar hisāb meñ
tā phir na intizār meñ niiñd aa.e umr bhar
aane kā ahd kar ga.e aa.e jo ḳhvāb meñ
qāsid ke aate aate ḳhat ik aur likh rakhūñ
maiñ jāntā huuñ jo vo likheñge javāb meñ
mujh tak kab un kī bazm meñ aatā thā daur-e-jām
saaqī ne kuchh milā na diyā ho sharāb meñ
jo munkir-e-vafā ho fareb us pe kyā chale
kyuuñ bad-gumāñ huuñ dost se dushman ke baab meñ
maiñ muztarib huuñ vasl meñ ḳhauf-e-raqīb se
Daalā hai tum ko vahm ne kis pech-o-tāb meñ
maiñ aur hazz-e-vasl ḳhudā-sāz baat hai
jaañ nazr denī bhuul gayā iztirāb meñ
hai tevrī chaḌhī huī andar naqāb ke
hai ik shikan paḌī huī tarf-e-naqāb meñ
lākhoñ lagāo ek churānā nigāh kā
lākhoñ banāv ek bigaḌnā itaab meñ
vo naala dil meñ ḳhas ke barābar jagah na paa.e
jis naala se shigāf paḌe āftāb meñ
vo sehr mudd.ā-talabī meñ na kaam aa.e
jis sehr se safīna ravāñ ho sarāb meñ
'ġhālib' chhuTī sharāb par ab bhī kabhī kabhī
piitā huuñ roz-e-abr o shab-e-māhtāb meñ |
ishq-taasiir-se-naumiid-nahiin-mirza-ghalib-ghazals |
ishq tāsīr se naumed nahīñ
jāñ-sapārī shajar-e-bed nahīñ
saltanat dast-ba-dast aa.ī hai
jām-e-mai ḳhātam-e-jamshed nahīñ
hai tajallī tirī sāmān-e-vajūd
zarra be-partav-e-ḳhurshed nahīñ
rāz-e-māshūq na rusvā ho jaa.e
varna mar jaane meñ kuchh bhed nahīñ
gardish-e-rañg-e-tarab se Dar hai
ġham-e-mahrūmi-e-jāved nahīñ
kahte haiñ jiite haiñ ummed pe log
ham ko jiine kī bhī ummed nahīñ |
manzuur-thii-ye-shakl-tajallii-ko-nuur-kii-mirza-ghalib-ghazals |
manzūr thī ye shakl tajallī ko nuur kī
qismat khulī tire qad-o-ruḳh se zuhūr kī
ik ḳhūñ-chakāñ kafan meñ karoḌoñ banāo haiñ
paḌtī hai aañkh tere shahīdoñ pe huur kī
vaa.iz na tum piyo na kisī ko pilā sako
kyā baat hai tumhārī sharāb-e-tahūr kī
laḌtā hai mujh se hashr meñ qātil ki kyuuñ uThā
goyā abhī sunī nahīñ āvāz suur kī
aamad bahār kī hai jo bulbul hai naġhma-sañj
uḌtī sī ik ḳhabar hai zabānī tuyūr kī
go vaañ nahīñ pa vaañ ke nikāle hue to haiñ
ka.abe se in butoñ ko bhī nisbat hai duur kī
kyā farz hai ki sab ko mile ek sā javāb
aao na ham bhī sair kareñ koh-e-tūr kī
garmī sahī kalām meñ lekin na is qadar
kī jis se baat us ne shikāyat zarūr kī
'ġhālib' gar is safar meñ mujhe saath le chaleñ
haj kā savāb nazr karūñgā huzūr kī |
qatra-e-mai-bas-ki-hairat-se-nafas-parvar-huaa-mirza-ghalib-ghazals |
qatra-e-mai bas-ki hairat se nafas-parvar huā
ḳhatt-e-jām-e-mai sarāsar rishta-e-gauhar huā
e'tibār-e-ishq kī ḳhāna-ḳharābī dekhnā
ġhair ne kī aah lekin vo ḳhafā mujh par huā
garmī-e-daulat hui ātish-zan-e-nām-e-niko
ḳhāna-e-ḳhātim meñ yāqūt-e-nagīñ aḳhtar huā
nashsha meñ gum-karda-rāh aayā vo mast-e-fitna-ḳhū
aaj rañg-rafta daur-e-gardish-e-sāġhar huā
dard se dar-parda dī mizhgāñ-siyāhāñ ne shikast
reza reza ustuḳhāñ kā post meñ nashtar huā
zohd gardīdan hai gard-e-ḳhāna-hā-e-mun.imāñ
dāna-e-tasbīh se maiñ mohra-dar-shashdar huā
ai ba-zabt-e-hāl-e-nā-afsurdagāñ josh-e-junūñ
nashsha-e-mai hai agar yak-parda nāzuk-tar huā
is chaman meñ resha-dārī jis ne sar kheñchā 'asad'
tar zabān-e-lutf-e-ām-e-sāqī-e-kausar huā |
faarig-mujhe-na-jaan-ki-maanind-e-subh-o-mehr-mirza-ghalib-ghazals |
fāriġh mujhe na jaan ki mānind-e-sub.h-o-mehr
hai dāġh-e-ishq zīnat-e-jeb-e-kafan hunūz
hai nāz-e-muflisāñ zar-e-az-dast-rafta par
huuñ gul-farosh-e-shoḳhi-e-dāġh-e-kohan hunūz
mai-ḳhāna-e-jigar meñ yahāñ ḳhaak bhī nahīñ
ḳhamyāza khīñche hai but-e-be-dād-fan hunūz
juuñ jaada sar-ba-kū-e-tamannā-e-be-dilī
zanjīr-e-pā hai rishta-e-hubbul-vatan hunūz |
gulshan-men-bandobast-ba-rang-e-digar-hai-aaj-mirza-ghalib-ghazals |
gulshan meñ bandobast ba-rañg-e-digar hai aaj
qumrī kā tauq halqa-e-bairūn-e-dar hai aaj
aatā hai ek pāra-e-dil har fuġhāñ ke saath
tār-e-nafas kamand-e-shikār-e-asar hai aaj
ai āfiyat kināra kar ai intizām chal
sailāb-e-girya darpai-e-dīvār-o-dar hai aaj
ma.azūlī-e-tapish huī ifrāt-e-intizār
chashm-e-kushāda halqa-e-bairūn-e-dar hai aaj
hairat-farosh-e-sad-nigarānī hai iztirār
sar-rishta chāk-e-jeb kā tār-e-nazar hai aaj
huuñ dāġh-e-nīm-rañgī-e-shām-e-visāl-e-yār
nūr-e-charāġh-e-bazm se josh-e-sahar hai aaj
kartī hai ājizī-e-safar soḳhtan tamām
pairāhan-e-ḳhasak meñ ġhubār-e-sharar hai aaj
tā-sub.h hai ba-manzil-e-maqsad rasīdanī
dūd-e-charāġh-e-ḳhāna ġhubār-e-safar hai aaj
dūr-ūftāda-e-chaman-e-fikr hai 'asad'
murġh-e-ḳhayāl bulbul-e-be-bāl-o-par hai aaj |
juz-qais-aur-koii-na-aayaa-ba-ruu-e-kaar-mirza-ghalib-ghazals |
juz qais aur koī na aayā ba-rū-e-kār
sahrā magar ba-tañgi-e-chashm-e-hasūd thā
āshuftagī ne naqsh-e-suvaidā kiyā durust
zāhir huā ki daaġh kā sarmāya duud thā
thā ḳhvāb meñ ḳhayāl ko tujh se muāmla
jab aañkh khul ga.ī na ziyāñ thā na suud thā
letā huuñ maktab-e-ġham-e-dil meñ sabaq hanūz
lekin yahī ki raft gayā aur buud thā
Dhāñpā kafan ne dāġh-e-uyūb-e-barahnagī
maiñ varna har libās meñ nañg-e-vajūd thā
teshe baġhair mar na sakā kohkan 'asad'
sargashta-e-ḳhumār-e-rusūm-o-quyūd thā
aalam jahāñ ba-arz-e-bisāt-e-vajūd thā
juuñ sub.h chāk-e-jeb mujhe tār-o-pūd thā
bāzī-ḳhur-e-fareb hai ahl-e-nazar kā zauq
hañgāma garm-e-hairat-e-būd-o-nabūd thā
aalam tilism-e-shahr-e-ḳhamoshī hai sar-basar
yā maiñ ġharīb-e-kishvar-e-guft-o-shunūd thā
tañgī rafīq-e-rah thī adam yā vajūd thā
merā safar ba-tāla-e-chashm-e-hasūd thā
tū yak-jahāñ qamāsh-e-havas jam.a kar ki maiñ
hairat-matā-e-ālam-e-nuqsān-o-sūd thā
gardish-muhīt-e-zulm rahā jis qadar falak
maiñ pā.emāl-e-ġhamza-e-chashm-e-kabūd thā
pūchhā thā garche yaar ne ahvāl-e-dil magar
kis ko dimāġh-e-minnat-e-guft-o-shunūd thā
ḳhur shabnam-āshnā na huā varna maiñ 'asad'
sar-tā-qadam guzārish-e-zauq-e-sujūd thā |
lab-e-khushk-dar-tishnagii-murdagaan-kaa-mirza-ghalib-ghazals |
lab-e-ḳhushk dar-tishnagī-murdagāñ kā
ziyārat-kada huuñ dil-āzurdagāñ kā
hama nā-umīdī hama bad-gumānī
maiñ dil huuñ fareb-e-vafā-ḳhurdagāñ kā
shaguftan kamīñ-gāh-e-taqrīb-jūī
tasavvur huuñ be-mojib āzurdagāñ kā
ġharīb-e-sitam-dīdah-e-bāz-gashtan
suḳhan huuñ suḳhan bar lab-āvurdagāñ kā
sarāpā yak-ā.īña-dār-e-shikastan
irāda huuñ yak-ālam-afsurdagāñ kā
ba-sūrat takalluf ba-ma.anī ta.assuf
'asad' maiñ tabassum huuñ pazhmurdagāñ kā |
laraztaa-hai-miraa-dil-zahmat-e-mehr-e-darakhshaan-par-mirza-ghalib-ghazals |
laraztā hai mirā dil zahmat-e-mehr-e-daraḳhshāñ par
maiñ huuñ vo qatra-e-shabnam ki ho ḳhār-e-bayābāñ par
na chhoḌī hazrat-e-yūsuf ne yaañ bhī ḳhāna-ārā.ī
safedī dīda-e-yāqūb kī phirtī hai zindāñ par
fanā tālīm-e-dars-e-be-ḳhudī huuñ us zamāne se
ki majnūñ laam alif likhtā thā dīvār-e-dabistāñ par
farāġhat kis qadar rahtī mujhe tashvīsh-e-marham se
baham gar sulh karte pāra-hā-e-dil namak-dāñ par
nahīñ iqlīm-e-ulfat meñ koī tūmār-e-nāz aisā
ki pusht-e-chashm se jis kī na hove mohr unvāñ par
mujhe ab dekh kar abr-e-shafaq-ālūda yaad aayā
ki furqat meñ tirī ātish barastī thī gulistāñ par
ba-juz parvāz-e-shauq-e-nāz kyā baaqī rahā hogā
qayāmat ik havā-e-tund hai ḳhāk-e-shahīdāñ par
na laḌ nāseh se 'ġhālib' kyā huā gar us ne shiddat kī
hamārā bhī to āḳhir zor chaltā hai garebāñ par
dil-e-ḳhūnīñ-jigar be-sabr-o-faiz-e-ishq-e-mustaġhnī
ilāhī yak qayāmat ḳhāvar aa TuuTe badaḳhshāñ par
'asad' ai be-tahammul arbada be-jā hai nāseh se
ki āḳhir be-kasoñ kā zor chaltā hai garebāñ par |
aa-ki-mirii-jaan-ko-qaraar-nahiin-hai-mirza-ghalib-ghazals |
aa ki mirī jaan ko qarār nahīñ hai
tāqat-e-bedād-e-intizār nahīñ hai
dete haiñ jannat hayāt-e-dahr ke badle
nashsha ba-andāza-e-ḳhumār nahīñ hai
girya nikāle hai terī bazm se mujh ko
haa.e ki rone pe iḳhtiyār nahīñ hai
ham se abas hai gumān-e-ranjish-e-ḳhātir
ḳhaak meñ ushshāq kī ġhubār nahīñ hai
dil se uThā lutf-e-jalva-hā-e-ma.ānī
ġhair-e-gul ā.īna-e-bahār nahīñ hai
qatl kā mere kiyā hai ahd to baare
vaa.e agar ahd ustuvār nahīñ hai
tū ne qasam mai-kashī kī khaa.ī hai 'ġhālib'
terī qasam kā kuchh e'tibār nahīñ hai |
naqsh-fariyaadii-hai-kis-kii-shokhi-e-tahriir-kaa-mirza-ghalib-ghazals |
naqsh fariyādī hai kis kī shoḳhi-e-tahrīr kā
kāġhzī hai pairahan har paikar-e-tasvīr kā
kaav kāv-e-saḳht-jānī hā.e-tanhā.ī na pūchh
sub.h karnā shaam kā laanā hai jū-e-shīr kā
jazba-e-be-iḳhtiyār-e-shauq dekhā chāhiye
sīna-e-shamshīr se bāhar hai dam shamshīr kā
āgahī dām-e-shunīdan jis qadar chāhe bichhā.e
mudda.ā anqā hai apne ālam-e-taqrīr kā
bas-ki huuñ 'ġhālib' asīrī meñ bhī ātish zer-e-pā
mū-e-ātish diida hai halqa mirī zanjīr kā
ātishīñ-pā huuñ gudāz-e-vahshat-e-zindāñ na pūchh
mū-e-ātish diida hai har halqa yaañ zanjīr kā
shoḳhī-e-nairañg said-e-vahshat-e-tā.ūs hai
dām-e-sabza meñ hai parvāz-e-chaman tasḳhīr kā
lazzat-e-ījād-e-nāz afsūn-e-arz-e-zauq-e-qatl
na.al ātish meñ hai teġh-e-yār se naḳhchīr kā
ḳhisht pusht-e-dast-e-ijz o qālib āġhosh-e-vidā.a
pur huā hai sail se paimāna kis ta.amīr kā
vahshat-e-ḳhvāb-e-adam shor-e-tamāshā hai 'asad'
jo maza jauhar nahīñ ā.īna-e-ta.abīr kā |
mund-gaiin-kholte-hii-kholte-aankhen-gaalib-mirza-ghalib-ghazals |
muñd ga.iiñ kholte hī kholte āñkheñ 'ġhālib'
yaar laa.e mirī bālīñ pe use par kis vaqt |
muzhda-ai-zauq-e-asiirii-ki-nazar-aataa-hai-mirza-ghalib-ghazals |
muzhda ai zauq-e-asīrī ki nazar aatā hai
dām-e-ḳhālī qafas-e-murġh-e-giraftār ke paas
jigar-e-tishna-e-āzār tasallī na huā
jū-e-ḳhūñ ham ne bahā.ī bun-e-har ḳhaar ke paas
muñd ga.iiñ kholte hī kholte āñkheñ hai hai
ḳhuub vaqt aa.e tum is āshiq-e-bīmār ke paas
maiñ bhī ruk ruk ke na martā jo zabāñ ke badle
dashna ik tez sā hotā mire ġham-ḳhvār ke paas
dahan-e-sher meñ jā baiThe lekin ai dil
na khaḌe ho jiye ḳhūbān-e-dil-āzār ke paas
dekh kar tujh ko chaman bas-ki numū kartā hai
ḳhud-ba-ḳhud pahuñche hai gul gosha-e-dastār ke paas
mar gayā phoḌ ke sar 'ġhālib'-e-vahshī hai hai
baiThnā us kā vo aa kar tirī dīvār ke paas |
na-hogaa-yak-bayaabaan-maandgii-se-zauq-kam-meraa-mirza-ghalib-ghazals |
na hogā yak-bayābāñ māñdgī se zauq kam merā
habāb-e-mauja-e-raftār hai naqsh-e-qadam merā
mohabbat thī chaman se lekin ab ye be-dimāġhī hai
ki mauj-e-bū-e-gul se naak meñ aatā hai dam merā
rah-e-ḳhvābīda thī gardan-kash-e-yak-dars-e-āgāhī
zamīñ ko saili-e-ustād hai naqsh-e-qadam merā
surāġh-āvāra-e-arz-e-do-ālam shor-e-mahshar huuñ
par-afshāñ hai ġhubār aañ sū-e-sahrā-e-adam merā
havā-e-sub.h yak-ālam garebāñ chākī-e-gul hai
dahān-e-zaḳhm paidā kar agar khātā hai ġham merā
na ho vahshat-kash-e-dars-e-sarāb-e-satr-e-āgāhī
maiñ gard-e-rāh huuñ be-mudda.ā hai pech-o-ḳham merā
'asad' vahshat-parast-e-gosha-e-tanhā.i-e-dil hai
ba-rañg-e-mauj-e-mai ḳhamyāza-e-sāġhar hai ram merā |
daaim-padaa-huaa-tire-dar-par-nahiin-huun-main-mirza-ghalib-ghazals |
daa.im paḌā huā tire dar par nahīñ huuñ maiñ
ḳhaak aisī zindagī pe ki patthar nahīñ huuñ maiñ
kyuuñ gardish-e-mudām se ghabrā na jaa.e dil
insān huuñ piyāla o sāġhar nahīñ huuñ maiñ
yā-rab zamāna mujh ko miTātā hai kis liye
lauh-e-jahāñ pe harf-e-mukarrar nahīñ huuñ maiñ
had chāhiye sazā meñ uqūbat ke vāste
āḳhir gunāhgār huuñ kāfar nahīñ huuñ maiñ
kis vāste aziiz nahīñ jānte mujhe
la.al o zamurrad o zar o gauhar nahīñ huuñ maiñ
rakhte ho tum qadam mirī āñkhoñ se kyuuñ dareġh
rutbe meñ mahr-o-māh se kam-tar nahīñ huuñ maiñ
karte ho mujh ko man.a-e-qadam-bos kis liye
kyā āsmān ke bhī barābar nahīñ huuñ maiñ
'ġhālib' vazīfa-ḳhvār ho do shaah ko duā
vo din ga.e ki kahte the naukar nahīñ huuñ maiñ |
jaada-e-rah-khur-ko-vaqt-e-shaam-hai-taar-e-shuaaa-mirza-ghalib-ghazals |
jāda-e-rah ḳhur ko vaqt-e-shām hai tār-e-shuā.a
charḳh vā kartā hai māh-e-nau se āġhosh-e-vidā.a
sham.a se hai bazm-e-añgusht-e-tahayyur dar dahan
sho.ala-e-āvāz-e-ḳhūbāñ par ba-hañgām-e-simā.a
juuñ par-e-tā.ūs jauhar taḳhta mashq-e-rañg hai
bas-ki hai vo qibla-e-ā.īna mahv-e-iḳhtirā.a
ranjish-e-hairat-sarishtāñ sīna-sāfī peshkash
jauhar-e-ā.īna hai yaañ gard-e-maidān-e-nazā.a
chaar sū-e-dahr meñ bāzār-e-ġhaflat garm hai
aql ke nuqsāñ se uThtā hai ḳhayāl-e-intifā.a
āshnā 'ġhālib' nahīñ haiñ dard-e-dil ke āshnā
varna kis ko mere afsāne kī tāb-e-istimā.a |
shauq-har-rang-raqiib-e-sar-o-saamaan-niklaa-mirza-ghalib-ghazals |
shauq har rañg raqīb-e-sar-o-sāmāñ niklā
qais tasvīr ke parde meñ bhī uryāñ niklā
zaḳhm ne daad na dī tañgi-e-dil kī yā rab
tiir bhī sīna-e-bismil se par-afshāñ niklā
bū-e-gul nāla-e-dil dūd-e-charāġh-e-mahfil
jo tirī bazm se niklā so pareshāñ niklā
dil-e-hasrat-zada thā mā.ida-e-lazzat-e-dard
kaam yāroñ kā ba-qadr-e-lab-o-dandāñ niklā
thī nau-āmūz-e-fanā himmat-e-dushvār-pasand
saḳht mushkil hai ki ye kaam bhī āsāñ niklā
dil meñ phir girye ne ik shor uThāyā 'ġhālib'
aah jo qatra na niklā thā so tūfāñ niklā
kār-ḳhāne se junūñ ke bhī maiñ uryāñ niklā
merī qismat kā na ek-ādh garebāñ niklā
sāġhar-e-jalva-e-sarshār hai har zarra-e-ḳhāk
shauq-e-dīdār balā ā.ina-sāmāñ niklā
kuchh khaTaktā thā mire siine meñ lekin āḳhir
jis ko dil kahte the so tiir kā paikāñ niklā
kis qadar ḳhaak huā hai dil-e-majnūñ yā rab
naqsh-e-har-zarra suvaidā-e-bayābāñ niklā
shor-e-rusvā.i-e-dil dekh ki yak-nāla-e-shauq
laakh parde meñ chhupā par vahī uryāñ niklā
shoḳhī-e-rañg-e-hinā ḳhūn-e-vafā se kab tak
āḳhir ai ahd-shikan tū bhī pashemāñ niklā
jauhar-ījād-e-ḳhat-e-sabz hai ḳhud-bīnī-e-husn
jo na dekhā thā so ā.īne meñ pinhāñ niklā
maiñ bhī māzūr-e-junūñ huuñ 'asad' ai ḳhāna-ḳharāb
peshvā lene mujhe ghar se bayābāñ niklā |
koii-ummiid-bar-nahiin-aatii-mirza-ghalib-ghazals |
koī ummīd bar nahīñ aatī
koī sūrat nazar nahīñ aatī
maut kā ek din muayyan hai
niind kyuuñ raat bhar nahīñ aatī
aage aatī thī hāl-e-dil pe hañsī
ab kisī baat par nahīñ aatī
jāntā huuñ savāb-e-tā.at-o-zohd
par tabī.at idhar nahīñ aatī
hai kuchh aisī hī baat jo chup huuñ
varna kyā baat kar nahīñ aatī
kyuuñ na chīḳhūñ ki yaad karte haiñ
merī āvāz gar nahīñ aatī
dāġh-e-dil gar nazar nahīñ aatā
bū bhī ai chārāgar nahīñ aatī
ham vahāñ haiñ jahāñ se ham ko bhī
kuchh hamārī ḳhabar nahīñ aatī
marte haiñ aarzū meñ marne kī
maut aatī hai par nahīñ aatī
kaaba kis muñh se jāoge 'ġhālib'
sharm tum ko magar nahīñ aatī |
aamad-e-khat-se-huaa-hai-sard-jo-baazaar-e-dost-mirza-ghalib-ghazals |
āmad-e-ḳhat se huā hai sard jo bāzār-e-dost
dūd-e-sham-e-kushta thā shāyad ḳhat-e-ruḳhsār-e-dost
ai dil-e-nā-āqibat-andesh zabt-e-shauq kar
kaun lā saktā hai tāb-e-jalva-e-dīdār-e-dost
ḳhāna-vīrāñ-sāzī-e-hairat tamāshā kījiye
sūrat-e-naqsh-e-qadam huuñ rafta-e-raftār-e-dost
ishq meñ bedād-e-rashk-e-ġhair ne maarā mujhe
kushta-e-dushman huuñ āḳhir garche thā bīmār-e-dost
chashm-e-mā raushan ki us bedard kā dil shaad hai
dīda-e-pur-ḳhūñ hamārā sāġhar-e-sarshār-e-dost
ġhair yuuñ kartā hai merī pursish us ke hijr meñ
be-takalluf dost ho jaise koī ġham-ḳhvār-e-dost
taaki maiñ jānūñ ki hai us kī rasā.ī vaañ talak
mujh ko detā hai payām-e-vāda-e-dīdār-e-dost
jab ki maiñ kartā huuñ apnā shikva-e-zof-e-dimāġh
sar kare hai vo hadīs-e-zulf-e-ambar-bār-e-dost
chupke chupke mujh ko rote dekh paatā hai agar
hañs ke kartā hai bayān-e-shoḳhī-e-guftār-e-dost
mehrbānī-hā-e-dushman kī shikāyat kījiye
tā bayāñ kiije sipās-e-lazzat-e-āzār-e-dost
ye ġhazal apnī mujhe jī se pasand aatī hai aap
hai radīf-e-sher meñ 'ġhālib' zi-bas takrār-e-dost
chashm-e-band-e-ḳhalq juz timsāl-e-ḳhud-bīnī nahīñ
aa.ina hai qālib-e-ḳhisht-e-dar-o-dīvār-e-dost
barq-e-ḳhirman-zār gauhar hai nigāh-e-tez yaañ
ashk ho jaate haiñ ḳhushk az-garmī-e-raftār-e-dost
hai savā neze pe us ke qāmat-e-nau-ḳhez se
āftāb-e-sub.h-e-mahshar hai gul-e-dastār-e-dost
ai adū-e-maslahat chand ba-zabt afsurda rah
kardanī hai jam.a tāb-e-shoḳhī-e-dīdār-e-dost
laġhzishat-e-mastāna o josh-e-tamāshā hai 'asad'
ātish-e-mai se bahār-e-garmī-e-bāzār-e-dost |
khatar-hai-rishta-e-ulfat-rag-e-gardan-na-ho-jaave-mirza-ghalib-ghazals |
ḳhatar hai rishta-e-ulfat rag-e-gardan na ho jaave
ġhurūr-e-dostī aafat hai tū dushman na ho jaave
samajh is fasl meñ kotāhi-e-nashv-o-numā 'ġhālib'
agar gul sarv ke qāmat pe pairāhan na ho jaave |
vo-mirii-chiin-e-jabiin-se-gam-e-pinhaan-samjhaa-mirza-ghalib-ghazals |
vo mirī chīn-e-jabīñ se ġham-e-pinhāñ samjhā
rāz-e-maktūb ba-be-rabti-e-unvāñ samjhā
yak alif besh nahīñ saiqal-e-ā.īna hanūz
chaak kartā huuñ maiñ jab se ki garebāñ samjhā
sharh-e-asbāb-e-giriftārī-e-ḳhātir mat pūchh
is qadar tañg huā dil ki maiñ zindāñ samjhā
bad-gumānī ne na chāhā use sargarm-e-ḳhirām
ruḳh pe har qatra araq dīda-e-hairāñ samjhā
ijz se apne ye jaanā ki vo bad-ḳhū hogā
nabz-e-ḳhas se tapish-e-shola-e-sozāñ samjhā
safar-e-ishq meñ kī zo.af ne rāhat-talabī
har qadam saa.e ko maiñ apne shabistāñ samjhā
thā gurezāñ mizha-e-yār se dil tā dam-e-marg
daf-e-paikān-e-qazā is qadar āsāñ samjhā
dil diyā jaan ke kyuuñ us ko vafādār 'asad'
ġhalatī kī ki jo kāfir ko musalmāñ samjhā
ham ne vahshat-kada-e-bazm-e-jahāñ meñ juuñ sham.a
sho.ala-e-ishq ko apnā sar-o-sāmāñ samjhā |
kii-vafaa-ham-se-to-gair-is-ko-jafaa-kahte-hain-mirza-ghalib-ghazals |
kī vafā ham se to ġhair is ko jafā kahte haiñ
hotī aa.ī hai ki achchhoñ ko burā kahte haiñ
aaj ham apnī pareshāni-e-ḳhātir un se
kahne jaate to haiñ par dekhiye kyā kahte haiñ
agle vaqtoñ ke haiñ ye log inheñ kuchh na kaho
jo mai o naġhma ko andoh-rubā kahte haiñ
dil meñ aa jaa.e hai hotī hai jo fursat ġhash se
aur phir kaun se naale ko rasā kahte haiñ
hai par-e-sarhad-e-idrāk se apnā masjūd
qible ko ahl-e-nazar qibla-numā kahte haiñ
pā-e-afgār pe jab se tujhe rahm aayā hai
ḳhār-e-rah ko tire ham mehr-e-giyā kahte haiñ
ik sharar dil meñ hai us se koī ghabrā.egā kyā
aag matlūb hai ham ko jo havā kahte haiñ
dekhiye laatī hai us shoḳh kī naḳhvat kyā rañg
us kī har baat pe ham nām-e-ḳhudā kahte haiñ
'vahshat' o 'sheftā' ab marsiya kahveñ shāyad
mar gayā 'ġhālib'-e-āshufta-navā kahte haiñ |
siimaab-pusht-garmi-e-aaiina-de-hai-ham-mirza-ghalib-ghazals |
sīmāb-pusht garmi-e-ā.īna de hai ham
hairāñ kiye hue haiñ dil-e-be-qarār ke
āġhosh-e-gul kushūda barā-e-vidā hai
ai andalīb chal ki chale din bahār ke
yuuñ bād-e-zabt-e-ashk phirūñ gird yaar ke
paanī piye kisū pe koī jaise vaar ke
bād-az-vidā-e-yār ba-ḳhūñ dar tapīda haiñ
naqsh-e-qadam haiñ ham kaf-e-pā-e-nigār ke
ham mashq-e-fikr-e-vasl-o-ġham-e-hijr se 'asad'
laa.eq nahīñ rahe haiñ ġham-e-rozgār ke |
sad-jalva-ruu-ba-ruu-hai-jo-mizhgaan-uthaaiye-mirza-ghalib-ghazals |
sad jalva rū-ba-rū hai jo mizhgāñ uThā.iye
tāqat kahāñ ki diid kā ehsāñ uThā.iye
hai sañg par barāt-e-ma.āsh-e-junūn-e-ishq
ya.anī hunūz minnat-e-tiflāñ uThā.iye
dīvār bār-e-minnat-e-mazdūr se hai ḳham
ai ḳhānumāñ-ḳharāb na ehsāñ uThā.iye
yā mere zaḳhm-e-rashk ko rusvā na kījiye
yā parda-e-tabassum-e-pinhāñ uThā.iye
hastī fareb-nāma-e-mauj-e-sarāb hai
yak umr nāz-e-shoḳhi-e-unvāñ uThā.iye |
dost-gam-khvaarii-men-merii-saii-farmaavenge-kyaa-mirza-ghalib-ghazals |
dost ġham-ḳhvārī meñ merī sa.ī farmāveñge kyā
zaḳhm ke bharte talak nāḳhun na baḌh jāveñge kyā
be-niyāzī had se guzrī banda-parvar kab talak
ham kaheñge hāl-e-dil aur aap farmāveñge kyā
hazrat-e-nāseh gar aaveñ diida o dil farsh-e-rāh
koī mujh ko ye to samjhā do ki samajhāveñge kyā
aaj vaañ teġh o kafan bāñdhe hue jaatā huuñ maiñ
uzr mere qatl karne meñ vo ab lāveñge kyā
gar kiyā nāseh ne ham ko qaid achchhā yuuñ sahī
ye junūn-e-ishq ke andāz chhuT jāveñge kyā
ḳhāna-zād-e-zulf haiñ zanjīr se bhāgeñge kyuuñ
haiñ giraftār-e-vafā zindāñ se ghabarāveñge kyā
hai ab is māmūre meñ qaht-e-ġham-e-ulfat 'asad'
ham ne ye maanā ki dillī meñ raheñ khāveñge kyā |
arz-e-niyaaz-e-ishq-ke-qaabil-nahiin-rahaa-mirza-ghalib-ghazals |
arz-e-niyāz-e-ishq ke qābil nahīñ rahā
jis dil pe naaz thā mujhe vo dil nahīñ rahā
jaatā huuñ dāġh-e-hasrat-e-hastī liye hue
huuñ sham-e-kushta dar-ḳhur-e-mahfil nahīñ rahā
marne kī ai dil aur hī tadbīr kar ki maiñ
shāyān-e-dast-o-bāzū-e-qātil nahīñ rahā
bar-rū-e-shash-jahat dar-e-ā.īna baaz hai
yaañ imtiyāz-e-nāqis-o-kāmil nahīñ rahā
vā kar diye haiñ shauq ne band-e-naqāb-e-husn
ġhair-az-nigāh ab koī haa.il nahīñ rahā
go maiñ rahā rahīn-e-sitam-hā-e-rozgār
lekin tire ḳhayāl se ġhāfil nahīñ rahā
dil se havā-e-kisht-e-vafā miT ga.ī ki vaañ
hāsil sivā.e hasrat-e-hāsil nahīñ rahā
bedād-e-ishq se nahīñ Dartā magar 'asad'
jis dil pe naaz thā mujhe vo dil nahīñ rahā
har-chand maiñ huuñ tūti-e-shīrīñ-suḳhan vale
ā.īna aah mere muqābil nahīñ rahā
jāñ-dād-gāñ kā hausla fursat-gudāz hai
yaañ arsa-e-tapīdan-e-bismil nahīñ rahā
huuñ qatra-zan ba-vādī-e-hasrat shabāna roz
juz tār-e-ashk jāda-e-manzil nahīñ rahā
ai aah merī ḳhātir-e-vābasta ke sivā
duniyā meñ koī uqda-e-mushkil nahīñ rahā
andāz-e-nāla yaad haiñ sab mujh ko par 'asad'
jis dil pe naaz thā mujhe vo dil nahīñ rahā |
bazm-e-shaahanshaah-men-ashaar-kaa-daftar-khulaa-mirza-ghalib-ghazals |
bazm-e-shāhanshāh meñ ash.ār kā daftar khulā
rakhiyo yā rab ye dar-e-ganjīna-e-gauhar khulā
shab huī phir anjum-e-raḳhshanda kā manzar khulā
is takalluf se ki goyā but-kade kā dar khulā
garche huuñ dīvāna par kyuuñ dost kā khā.ūñ fareb
āstīñ meñ dashna pinhāñ haath meñ nashtar khulā
go na samjhūñ us kī bāteñ go na pā.ūñ us kā bhed
par ye kyā kam hai ki mujh se vo parī-paikar khulā
hai ḳhayāl-e-husn meñ husn-e-amal kā sā ḳhayāl
ḳhuld kā ik dar hai merī gor ke andar khulā
muñh na khulne par hai vo aalam ki dekhā hī nahīñ
zulf se baḌh kar naqāb us shoḳh ke muñh par khulā
dar pe rahne ko kahā aur kah ke kaisā phir gayā
jitne arse meñ mirā lipTā huā bistar khulā
kyuuñ añdherī hai shab-e-ġham hai balāoñ kā nuzūl
aaj udhar hī ko rahegā dīda-e-aḳhtar khulā
kyā rahūñ ġhurbat meñ ḳhush jab ho havādis kā ye haal
naama laatā hai vatan se nāma-bar aksar khulā
us kī ummat meñ huuñ maiñ mere raheñ kyuuñ kaam band
vāste jis shah ke 'ġhālib' gumbad-e-be-dar khulā |
kyuun-na-ho-chashm-e-butaan-mahv-e-tagaaful-kyuun-na-ho-mirza-ghalib-ghazals |
kyuuñ na ho chashm-e-butāñ mahv-e-taġhāful kyuuñ na ho
ya.anī us bīmār ko nazzāre se parhez hai
marte marte dekhne kī aarzū rah jā.egī
vaa.e nākāmī ki us kāfir kā ḳhanjar tez hai
āriz-e-gul dekh rū-e-yār yaad aayā 'asad'
joshish-e-fasl-e-bahārī ishtiyāq-añgez hai |
jis-zakhm-kii-ho-saktii-ho-tadbiir-rafuu-kii-mirza-ghalib-ghazals |
jis zaḳhm kī ho saktī ho tadbīr rafū kī
likh dījiyo yā rab use qismat meñ adū kī
achchhā hai sar-añgusht-e-hinā.ī kā tasavvur
dil meñ nazar aatī to hai ik buuñd lahū kī
kyuuñ Darte ho ushshāq kī be-hauslagī se
yaañ to koī suntā nahīñ fariyād kisū kī
dashne ne kabhī muñh na lagāyā ho jigar ko
ḳhanjar ne kabhī baat na pūchhī ho gulū kī
sad-haif vo nākām ki ik umr se 'ġhālib'
hasrat meñ rahe ek but-e-arbada-jū kī
go zindagi-e-zāhid-e-be-chāra abas hai
itnā hai ki rahtī to hai tadbīr vazū kī |
vaarasta-us-se-hain-ki-mohabbat-hii-kyuun-na-ho-mirza-ghalib-ghazals |
vārasta us se haiñ ki mohabbat hī kyuuñ na ho
kiije hamāre saath adāvat hī kyuuñ na ho
chhoḌā na mujh meñ zo.af ne rañg iḳhtilāt kā
hai dil pe baar naqsh-e-mohabbat hī kyuuñ na ho
hai mujh ko tujh se tazkira-e-ġhair kā gila
har-chand bar-sabīl-e-shikāyat hī kyuuñ na ho
paidā huī hai kahte haiñ har dard kī davā
yuuñ ho to chāra-e-ġham-e-ulfat hī kyuuñ na ho
Daalā na be-kasī ne kisī se muāmla
apne se khīñchtā huuñ ḳhajālat hī kyuuñ na ho
hai aadmī bajā.e ḳhud ik mahshar-e-ḳhayāl
ham anjuman samajhte haiñ ḳhalvat hī kyuuñ na ho
hañgāma-e-zabūni-e-himmat hai infi.āl
hāsil na kiije dahr se ibrat hī kyuuñ na ho
vārastagī bahāna-e-begāngī nahīñ
apne se kar na ġhair se vahshat hī kyuuñ na ho
miTtā hai faut-e-fursat-e-hastī kā ġham koī
umr-e-azīz sarf-e-ibādat hī kyuuñ na ho
us fitna-ḳhū ke dar se ab uThte nahīñ 'asad'
us meñ hamāre sar pe qayāmat hī kyuuñ na ho |
mahram-nahiin-hai-tuu-hii-navaa-haa-e-raaz-kaa-mirza-ghalib-ghazals |
mahram nahīñ hai tū hī navā-hā-e-rāz kā
yaañ varna jo hijāb hai parda hai saaz kā
rañg-e-shikasta sub.h-e-bahār-e-nazāra hai
ye vaqt hai shaguftan-e-gul-hā-e-nāz kā
tū aur sū-e-ġhair nazar-hā-e-tez tez
maiñ aur dukh tirī mizha-hā-e-darāz kā
sarfa hai zabt-e-āh meñ merā vagarna meñ
to.ama huuñ ek hī nafas-e-jāñ-gudāz kā
haiñ bas-ki josh-e-bāda se shīshe uchhal rahe
har gosha-e-bisāt hai sar shīsha-bāz kā
kāvish kā dil kare hai taqāzā ki hai hunūz
nāḳhun pe qarz is girah-e-nīm-bāz kā
tārāj-e-kāvish-e-ġham-e-hijrāñ huā 'asad'
siina ki thā dafīna gohar-hā-e-rāz kā |
aah-ko-chaahiye-ik-umr-asar-hote-tak-mirza-ghalib-ghazals |
aah ko chāhiye ik umr asar hote tak
kaun jiitā hai tirī zulf ke sar hote tak
dām-e-har-mauj meñ hai halqa-e-sad-kām-e-nahañg
dekheñ kyā guzre hai qatre pe guhar hote tak
āshiqī sabr-talab aur tamannā betāb
dil kā kyā rañg karūñ ḳhūn-e-jigar hote tak
tā-qayāmat shab-e-furqat meñ guzar jā.egī umr
saat din ham pe bhī bhārī haiñ sahar hote tak
ham ne maanā ki taġhāful na karoge lekin
ḳhaak ho jā.eñge ham tum ko ḳhabar hote tak
partav-e-ḳhur se hai shabnam ko fanā kī ta.alīm
maiñ bhī huuñ ek ināyat kī nazar hote tak
yak nazar besh nahīñ fursat-e-hastī ġhāfil
garmī-e-bazm hai ik raqs-e-sharar hote tak
ġham-e-hastī kā 'asad' kis se ho juz marg ilaaj
sham.a har rañg meñ jaltī hai sahar hote tak |
bisaat-e-ijz-men-thaa-ek-dil-yak-qatra-khuun-vo-bhii-mirza-ghalib-ghazals |
bisāt-e-ijz meñ thā ek dil yak qatra ḳhuuñ vo bhī
so rahtā hai ba-andāz-e-chakīdan sar-nigūñ vo bhī
rahe us shoḳh se āzurda ham chande takalluf se
takalluf bartaraf thā ek andāz-e-junūñ vo bhī
ḳhayāl-e-marg kab taskīñ dil-e-āzurda ko baḳhshe
mire dām-e-tamannā meñ hai ik said-e-zabūñ vo bhī
na kartā kaash naala mujh ko kyā mālūm thā hamdam
ki hogā bā.is-e-afzā.ish-e-dard-e-darūñ vo bhī
na itnā burrish-e-teġh-e-jafā par naaz farmāo
mire dariyā-e-be-tābī meñ hai ik mauj-e-ḳhūñ vo bhī
mai-e-ishrat kī ḳhvāhish sāqi-e-gardūñ se kyā kiije
liye baiThā hai ik do chaar jām-e-vāzh-gūñ vo bhī
mire dil meñ hai 'ġhālib' shauq-e-vasl o shikva-e-hijrāñ
ḳhudā vo din kare jo us se maiñ ye bhī kahūñ vo bhī
mujhe ma.alūm hai jo tū ne mere haq meñ sochā hai
kahīñ ho jaa.e jald ai gardish-e-gardūn-e-dūñ vo bhī
nazar rāhat pe merī kar na va.ada shab ke aane kā
ki merī ḳhvāb-bandī ke liye hogā fusūñ vo bhī |
az-mehr-taa-ba-zarra-dil-o-dil-hai-aaina-mirza-ghalib-ghazals |
az-mehr tā-ba-zarra dil-o-dil hai aa.ina
tuutī ko shash-jihat se muqābil hai aa.ina
hairat hujūm-e-lazzat-e-ġhaltānī-e-tapish
sīmāb-e-bālish o kamar-e-dil hai aa.ina
ġhaflat ba-bāl-e-jauhar-e-shamshīr par-fishāñ
yaañ pusht-e-chashm-e-shoḳhī-e-qātil hai aa.ina
hairat-nigāh-e-barq-e-tamāshā bahār-e-shoḳh
dar-parda-e-havā par-e-bismil hai aa.ina
yaañ rah ga.e haiñ nāḳhun-e-tadbīr TuuT kar
jauhar-tilism-e-uqda-e-mushkil hai aa.ina
ham-zānū-e-ta.ammul o ham-jalva-gāh-e-gul
ā.īna-band ḳhalvat-o-mahfil hai aa.ina
dil kār-gāh-e-fikr o 'asad' be-navā-e-dil
yaañ sañg-e-āstāna-e-'bedil' hai aa.ina |
Subsets and Splits